text:
La joibe grasse dal 1511:
si trate di un riviel (rivolta) che si è verificât intal carnevâl dal 1511 in Friûl.
Protagoniscj:
Strumîrs = la plui part dai nobii de Patrie dal Friûl cun leams cu la Austrie. A controlin il Parlament de Patrie. A son des fameis Della Torre, Colloredo, Strassoldo.
Çambarlans = nobii sot de direzion de famee dai Savorgnans, a àn il comant des Cernidis (lis miliziis contadinis). Si poin a Vignesie. A concedevin dirits ai contadins.
Çambarlans
Strumîrs
Situazion gjenerâl in Friûl:
Intal nestri teritori
Tal Març dal 1510 un trop di nobii al rive a scjampâ par un pêl a un grup di contadins dongje Çupicje.
I fats:
Ai 27 di Fevrâr dal 1511 e je Joibe Grasse e la citât di Udin e je plene di int rivade ancje des vilis dulintor.
Al scopie un scuintri tra i partidants des dôs fazions nobiliârs: i Strumîrs e i Çambarlans. Alore i popolans di Udin e i contadins rivâts dai paîs dongje de citât, judâts des cernidis, a assaltin i palaçs de nobiltât, a cjapin i nobii e ju copin.
Par cuietâ il riviel udinês al à di rivâ un trop di cavalarie de place fuarte di Gardiscje, ma, intant, il partît strumîr al à za pierdût diviers dai siei oms di ponte.
Il riviel si slargje
Di Udin lis flamis de rivolte si slargjin intal rest dal Friûl. Organizâts in bandis di vuerilie, i contadins a cjapin, a metin a sac e a brusin i cjistiei di Breçà, Cergneu, Cjaurià, Colorêt, Cusan, Çopule, Darcjan, Feagne, Madrîs, Murùs, Porpêt, Prampar, Salvarûl, Sant Denêl, Spilimberc, Susans, Tarcint, Var, Vilalte e Voleson, ma ancje i palaçs dai nobii a Glemone, Tresesin, Tumieç e Vençon.
Denant di un riviel che al è fûr di ogni control, i nobii furlans e lis autoritâts venezianis si dan dongje e a inviin la repression.
Daspò dal riviel
La gjandusse (peste) e il taramot che a scjassin il Friûl subit daspò a dan il colp finâl al riviel.
Informazions gjavadis di:
http://www.ondefurlane.eu/la-joibe-grasse-dal-1511/
1511 il Friûl de joibe grasse di Luigino Peressini e Carli Pup
http://www.dovatu.it/news/la-rivolta-della-joibe-grasse-zobia-grassa-1511-955/
Pieri
e il riviel dal 1511
O sin intal 1511
e Pieri al à 12 agns .
Al è carnevâl.
Doman e je joibe grasse.
Pieri nol è plui un frut.
Nol è mai lât a scuele.
Dome i nobii e i predis
a son istruîts.
Al è bielzâ di tancj agns che al lavore cul pari
intai cjamps e inte stale.
Al scolte i discors dai grancj...
“No si puès plui lâ indenant cussì!”
“No! Chi nô o murìn di fam!”
“Tai cjamps a son passâts sù e jù!"
"E austriacs e venezians!"
"E venezians e austriacs!”
“Nol è restât plui nuie!”
"àn masanât sù dut!"
“E i nobii a continuin a domandâ e a comandâ”
"E a freânus lis comugnis!!!"
“Vonde!”
“Vonde!”
“E je ore di finîle!”
“Doman a Udin!"
"Ur a le fasìn paiâ!”
Udin...
Al è di partî cul cjar tirât dal mus.
Dite, fate!
Pieri al sa che no lu lassaressin mai partî e cussì a buinore
(al è ancjemò scûr)
si tapone tal cjar tal mieç di forcjis e falcets,
di palis e curtissats (di chei che si dopre par purcitâ).
"Marie, dîs ae mame di no stâ in pensîr!"
"Però tu sta atent!"
"Di sigûr! Mandi, Marie! Torne tal jet prime che ti viodin!"
La sûr e je preocupade, ma e tâs parcè che si sint il pas dal pari.
Nol è facil par Pieri fâ dôs oris di strade taponât li daûr,
scjassât di ca e di là dal cjar che al salte tes busis e tai claps.
Fortune che al è tal mieç de paie che lu tapone dal frêt crût.
Fûr de citât di Udin,
Pieri al cuche di sot de paie.
E je une milizie di contadins pronte par jentrâ inte citât.
Un om al dîs a un siôr sul cjaval:
“La cernide e je pronte, sar Savorgnan!”
“Benon! Vie, alore!”
e dopo, zigant: “Anin, anin a faiale viodi ai Strumîrs!”
Pieri al pense: “I Strumîrs? Ah, sì! A son i nobii al servizi de Austrie!”
Al sin ancjemò: “Anin, Çambarlans!”
Pieri al capìs subit che chel lì al è Toni Savorgnan.
Al è capo dai Çambarlans: grup di nobii cun Vignesie e che a fasin cualchi concession dai contadins.
Il mus al tire il cjar daur dai Çambarlans.
Di corse a jentrin in citât!
I disordins a son scomençats.
Pieri al dismonte di corse, ma so pari lu viôt, lu cjape par un braç, lu strenç cun fuarce fin a fâi mâl:
“Ce fâstu chi? Vustu fati copâ?”
“O soi chi a judâti, pai!”
“Alore ten il mus e jentre dentri inta chê stale li e no sta moviti!”
“Parcè pai?”
“Viôt dal mus!”
al busine il pai
sparint tal mieç
di un trop di oms cu lis forcjis in man che a jentrin corint intal palaç di un nobil Strumîr.
Si sint zigâ:
“Cor, cor!”
“Cjapilu, cjapilu!”
“Copilu!”
Pieri, nol à plui frêt! Al à tai voi oms strissinâts, il sanc che al cor pe strade e lis flamis dal fûc che a brusin i palaçs...
Clostri faliscje lisiarte fouc
lame criviel rusin sesule clap.
(My Sarajevo- Mitili FLK)
A Pieri i ven un atac di nausie e al bute fûr la aghe che al à tal stomi vueit.
I zire il cjâf e al capìs che al jere miôr se al stave cjase.
Ma cumò lis vôs a son di vitorie:
“Vive il carnevâl!”
“Fieste, fieste!”
Il pari di Pieri al torne cuntun biel toc di pan:
“Cjò, mangje Pieri!”
Lis vôs di fieste no durin trop.
Il riviel al va indenant ancjemò:
Al durarà par altris trê dîs.
Il pari di Pieri al decît che al è masse pericolôs par restâ ancjemò li
e cussì a tornin a cjase.
Pe strade a cjatin int che a ven di altris paîs.
I contadins a scombatin cuintri ducj i siors pardut aromai.
A cjase la mame e je contente di viodiju rivâ e a suie svelte une lagrime.
I dîs a passin e Pieri al scolte lis gnovis:
"E je rivade Vignesie a fermâ il riviel!"
"Cuissà ce che al sarà di nô, cumò!"
"O vin pierdût!"
A son avilîts Pieri e so pari, ma no san che il piês
al à ancjemò di rivâ!
Il grant riviel dal 1511 al finìs pe repression di Vignesie
ma soredut pa
la gjandusse (peste) e il taramot (ai 26 di Març dal 1511)
che a copin
tancj altris
contadins e citadins e nobii
cence cjalâ in muse nissun!
Dissens copiâts dai fruts di cuinte dal test:
Riviei di ingjustri - lis contis a fumuts dal premi Friûl dal 2010 - Informazione friulana/Associazion 1511.
Dissens libars: fruts di classe 5 e di prime. Ogni imagjin e je salvade cul non dal frut che le à fate.
Test: mestre Lorele
Altris imagjinis linkadis al sît di origjin.
1511, 27 DI FEVRÂR
dal grup "Ad Plenitatem Lunae"
Cjale là al è il Savorgnan si fâs vant di sei cun nô
ma al tabaie dal barcon da ch’a no si spete dam
Strumirs o Çambarlans
al è bon dome il lôr sanc
pa la strade, ducj compagns,
a mi plasin nobii e siôrs
s’à son viarts dal flanc al flanc,
i cadavars lassiju li
e àn di disfamâ i cjans!
Rit:
Un colp, doi colps,
trê colps,
cuatri colps, dîs colps
cinc colps, sîs colps,
siet colps, cent colps
il clap si fâs rubin.
I libari a ogni colp,
la mê fam, il gno murbin,
I libari a ogni colp
la tristerie
di un sassin,
al vai ancjemò il signôr,
tant che violentât
ch’à si gjoldi lui, cumò
il sintissi disperât!
Come gran par il falcet, come len sot dal massanc
a Carneval, chest an, al è un diaul in ogni pet!
Siôr al è inutil se i vaîs come nô atôr de taule
come chei dai tiei paîs,
ma cumò s’a ti console al è cualchidun ch’al rît,
i soi jo, soi chel che al cjante
e ti strissine par i pîts.
Ven chi, ven disgrassiât, che viodin trop che tu cumandis
da sot il curtis.. ce? No tu staras migo vaint, no? Maladet, tâs almanco, cumò che coventares che tu ti cumpuartassis come un siôr.. Neancje un fregul di dignitât no tu âs.. Ma ce che tu ti
lamentis? Tu âs il braç rot.. e alore? Tant no tu lu âs mai doprât se no par da ju cul racli.. e poi tant cumò no ti coventarà plui.. cjale, cjale Udin par l’ultime volte, cjalile intant che ti
tai la gole.. fetent.
Cjolt chi: https://m.facebook.com/notes/ad-plenitatem-lunae/1511-27-di-fevr%C3%A2r/146969015355775/
Lis peraulis metudis dentri tal test a son inte cjançon dai Mitili FLK
Clostri faliscje lisiarte fouc
lame criviel rusin sesule clap.
Ogni vuere e puarte muarts e sanc,
Ancje cumò come une volte...
Ancje une volte come comò...


c: text/html

text:
Scozie, Irlande: iniziativis a pro dal gaelic tes scuelis
Comunn na Gàidhlig (CnaG), la agjenzie nazionâl scozese pal svilup de lenghe gaeliche, e je impegnade ta chestis zornadis cuntune campagne par incressi il numar dai fruts che a studiin intes scuelis là che il gaelic al è doprât tant che lenghe di insegnament par dutis lis materiis. Si trate di iniziativis che a àn chê di informâ la popolazion su lis pussibilitâts ufiertis di chest stamp di educazion e, in particolâr, di mostrâ ai gjenitôrs cemût che a funzionis chestis scuelis, tant che chês in vore a Fort William e a Ullapool. In graciis di azions come chestis il numar di fruts che a frecuentin lis scuelis gaelichis al è daûr a cressi.
Il Guvier de Republiche irlandese, invezit, al à decidût di sostignî i professôrs di lenghe gaeliche impegnâts intes Universitâts dai Stâts Unîts. Ta cheste maniere si vûl incressi lis oportunitâts di imparâ e di studiâ il gaelic in Americhe e, tal stes timp, sburtâ i students a aprofondî la cognossince de lenghe proprie de Irlande cun viaçs intal Gaeltacht, o sei lis areis de isule là che il gaelic al è inmò la prime lenghe. Ta cheste maniere, a disin lis autoritâts de Republiche, si sviluparà ancje il turisim culturâl in Irlande.
Font: CnaG, 8-21/01/08; Gaelport, 17/01/08

robotstxt: allowed

filter: keep


text:
Ai 6 di
Jugn la Assemblee francese e à aprovât in maniere definitive il
progjet di leç su la riforme de scuele, za fat bon cualchi zornade
prime dal Senât. Il test finâl al ricognòs pe prime volte in
maniere uficiâl la pussibilitât dal insegnament bilengâl intes
scuelis statâls pes cussì clamadis “lenghis regjonâls”, o sei
basc, breton, catalan, cors, ocitan e todesc alsazian. Chestis
lenghis a vegnin definidis part vive dal patrimoni de France e a
puedin jessi dopradis ancje in forme veicolâr par insegnâ altris
materiis. Cun di plui, intal orari curicolâr al varès di cjatâ
puest, dongje des lenghis, ancje l’insegnament des culturis
“regjonâls”. Sul plan formâl il stât francês no si veve mai
sburtât cussì indenant intal valorizâ lis lenghis minorizadis inte
scuele, ma tra i rapresentants di chestis comunitâts plui di
cualchidun al à miôr spietâ di viodi cemût che la leç e sarà
metude in vore e al segnale la mancjance di ogni riferiment al
insegnament par imersion puartât indenant des scuelis associadis
tant che lis calandretas ocitanis, lis ikastolas baschis, lis
brassolas catalanis e lis diwan bretonis.
Font:
Agence Bretagne Presse, 05/06/13; VilaWeb, 06/06/13


text:
La
leç sul ûs des lenghis, fate buine tal 2006 cuant che il Cossovo al
jere inmò sot aministrazion internazionâl, e garantìs al albanês
e al serp il stes status intes istituzions cossovanis e chel stes al
vâl ancje pai alfabets latin e cirilic che a son doprâts par
scriviju. L’ultin rapuart de OSCE al segnale però che intes
istituzions dal paîs no si à un plen rispiet dal dirit di comunicâ
par serp. La leç dal 2006, al spieghe il rapuart, e je metude in
vore dome in part par vie dal implei di risorsis finanziariis e
umanis no suficientis, di une sotvalutazion de normative de bande di
diviersis aministrazions locâls e de mancjance di volontât
politiche. A sclarî ben il cuadri al è un episodi capitât ai 27 di
Lui cuant che la comission parlamentâr pe legjislazion no à tignût
cont des propuestis fatis indenant dal ministri pes comunitâts
locâls par vie che il test al jere scrit in alfabet cirilic.
Font:
Balkan Insight,
28/07/15


text:
La
maiorance dai irlandês no vîf in Irlande, ma intai Stâts Unîts,
là che a son passe 40 milions di personis che a declarin di jessi di
divignince irlandese, 400 mil di lôr a vivin a New York. Daûr dal
ultin censiment, dome inta cheste citât, a son 4 mil chês che a
fevelin par gaelic irlandês. L’interès par cheste lenghe al va
dilunc a cressi e no dome framieç de comunitât di divignince
irlandese. Si calcole che, in dì di vuê, a sedin plui di 100 mil
lis personis che a son daûr a studiâle intai Stâts Unîts. A front
di cheste situazion e je stade inviade une petizion par domandâ ae
aministrazion comunâl di New York di meti sù ancje ta chê citât
une Gaelscoil, ven a dî une scuele là che dutis lis materiis a
vegnin insegnadis par gaelic. Tal zîr di pocjis zornadis la petizion
e je za stade sotscrite di centenârs di lôr, ma l’obietîf al è
chel di cjapâ sù almancul uns 20 mil firmis. Di là dal risultât
de iniziative, al è dal sigûr un segnâl di atenzion impuartant che
al mostre che une lenghe e pues jessi une vore di atrat, ancje se si
cjate a vivi intune condizion di minorizazion.
Font:
Gaelport, 07/08/12


text:
Dongje dal Plan l’esecutîf al propon ancje trê tescj di podê concuardâ in maniere separade su la ricostruzion storiche dal conflit basc, su la situazion dal dì di vuê e su lis prospetivis pal avignî. A compagnâ la propueste di Plan si à ancje un rapuart sui dâts principâi riferîts ae violazion dai dirits umans dilunc vie dal conflit (1960-2013). Si fevele di un miâr di muarts, la plui part (passe 800) causâts di ETA, ma cuasi un centenâr a son lis personis copadis des fuarcis di polizie e plui di setante chês sassinadis dai grups paramilitârs spagnûi e di estreme diestre. I ferîts a son invezit plui di 3.700, intant che il rapuart al segnale almancul uns 200 altris câs che a àn bisugne di un esam plui in detai. Si fevele po di uns 5.500 denunciis di torture e dai câs di limitazion dal dirit di espression e di informazion, a tacâ de sierade di diviers mieçs di comunicazion bascs decidûts des autoritâts politichis – judiziariis spagnolis. Su la fonde dai dâts dal ministeri spagnûl pal interni al ven fûr che des 40 mil personis arestadis ta chescj agns par resons politichis, mancul di 10 mil a son stadis acusadis di jessi leadis a ETA: un dât che al palese cemût che l’arest al è stât doprât plui come strument di repression e di limitazion de ativitât politiche, che no par fâi cuintri a reâts.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
21/06/13
Paîs Basc: un plan pe pâs fat indenant dal guvier de CAB
Dongje dal Plan l’esecutîf al propon ancje trê tescj di podê concuardâ in maniere separade su la ricostruzion storiche dal conflit basc, su la situazion dal dì di vuê e su lis prospetivis pal avignî. A compagnâ la propueste di Plan si à ancje un rapuart sui dâts principâi riferîts ae violazion dai dirits umans dilunc vie dal conflit (1960-2013). Si fevele di un miâr di muarts, la plui part (passe 800) causâts di ETA, ma cuasi un centenâr a son lis personis copadis des fuarcis di polizie e plui di setante chês sassinadis dai grups paramilitârs spagnûi e di estreme diestre. I ferîts a son invezit plui di 3.700, intant che il rapuart al segnale almancul uns 200 altris câs che a àn bisugne di un esam plui in detai. Si fevele po di uns 5.500 denunciis di torture e dai câs di limitazion dal dirit di espression e di informazion, a tacâ de sierade di diviers mieçs di comunicazion bascs decidûts des autoritâts politichis – judiziariis spagnolis. Su la fonde dai dâts dal ministeri spagnûl pal interni al ven fûr che des 40 mil personis arestadis ta chescj agns par resons politichis, mancul di 10 mil a son stadis acusadis di jessi leadis a ETA: un dât che al palese cemût che l’arest al è stât doprât plui come strument di repression e di limitazion de ativitât politiche, che no par fâi cuintri a reâts.


text:
REFERENDUMS E ‘AUTONOMISCJ’
Salacor tra tant fevelâ al pues deventâ profitevul di scoltâ ancje la vôs di cui che al à la responsabilitât di custodî la memorie e il simbul dal sôl vêr partît autonomist che al à esprimût il Friûl, il Moviment Friûl.
Se il Friûl al fos la Catalogne …!
Ma il Friûl nol è la Catalogne. In Catalogne la linie indipendentiste e sarès lade ben di là dal 50%, impen che dome sfiliâlu, se no vessin votât ancje i tancj spagnûi imigrâts lenti e lenti residents par resons burocratichis e economichis, che ben si capìs che a àn difindude la opzion unitariste. Ancje in Friûl une votazion analighe no varès dât une risultance indipendentiste, no dome pai tancj imigrâts talians de aministrazion publiche che si son discjariâts chenti a bleon tai agns, ma parcè che i stes furlans no àn mai savût esprimi sieltis politichis diferentis di chês compatibilis cun chês imponudis di Rome. I furlans a son une nazionalitât stant che a son caraterizâts e diferenziâts pe lenghe che a fevelin. In altris timps e circostancis a varessin podût costituî une des tantis nazionalitâts europeanis ricognossudis tâls cuntun stât propri indipendent o confederât. Ma no je lade cussì. A àn otignût une regjon autonome, speciâl dome in aparence, concedude tal 1947-48 plui par esaltâ la funzion nazionalistiche di Triest (che cul Friûl nol à nuie ce fâ ma che jal àn tacât intor!) che par ricognossi la specialitât dai furlans. Chescj a àn otignût il ricognossiment dal status di minorance linguistiche cuntune leç dome tal 1999, in gracie de lote di pôcs autonomiscj determinâts, daspò cincuante agns de promulgazion de Costituzion. Une leç, la 482/99, imbastide dut câs ae taliane vie, in mût che indi vignissin efiets pratics e istituzionâi tant misars di no rivâ a sei, no disìn suficients, ma nancje di indâsi di lôr.
Dal rest i furlans a àn bandonât a bleons la lôr lenghe discognossint di consecuence la lôr identitât. Contents lôr! A àn acetât che i politics di Pordenon e di Gurize (contraris a ogni forme di unitât dal Friûl storic) in cunvigne cun chei di Triest, si oponessin a Udin e a parassin indenant sot vie la idee che chês dôs, par fortune ex provinciis, no sedin part dal Friûl. Cumò, compagn che daspò de vuere, si prospete di Rome la anession de regjon Friûl-VJ al Venit e intant si à argagnade une riforme eletorâl par indreçâ su Triest une cuote bocone di rapresentance in parlament a spesis dal Friûl. Indi sarès avonde par jevâ disdegn e riviel democratic di ducj i furlans. Tal 1966 il Moviment Friûl al nassè par dâ vôs al disdegn impiât de sielte di dineâ al Friûl une sede universitarie par no displasê a Triest. La rivendicazion inalore si slargjà a la cuistion furlane interie. Ma e fo une rivendicazion che e restà minoritarie. Al Moviment Friûl i furlans no derin la fuarce eletorâl che al veve bisugne par rifondâ la regjon, ridiscuti i podês di autonomie, separâ il teritori di une Triest parassitarie e ultranazionalistiche taliane dal Friûl storic. Nancje la propueste moderade, sot forme di leç costituzionâl (presentade e discutude in Consei regjonâl e riproponude ae Cjamare e al Senât dai parlamentârs dal Partît Radicâl, de Union Valdotaine, de SVP e di un sardist: “Istituzione della Ragione a statuto speciale Friuli e Trieste”) che al fasè il Moviment Friûl tai agns ’80, di tignî Triest te regjon ma cuntun rûl di citât metropolitane che no interferìs cu lis sieltis politichis dal Friûl, e ve risultance. Sul scomençâ dai agns ’90 l’Mf si ritirà in spiete par lassâ su la sene chei autonomiscj che tâi si definivin e che a declaravin di savê rapresentâ i interès dai furlans miôr di ce che al varès fat il partît autonomist storic. O vin viodût ce che a son stâts bogns di fâ e a ce pont che o sin rivâts. Pûr cence disponi de fuarce che e coventave par ribaltâ la siutazion, l’Mf al costituive pûr simpri un deterent cuintri de tentazion di Triest e di Rome di anulâ il Friûl. Cumò, in cundizions di degrât ben plui avanzât de cussience identitarie, a son chei che a proponin un referendum di separazion dal Friûl di Triest, ma a son ancje i stes che si son ben vuardâts di unîsi e ricostituî la fuarce dal Moviment Friûl (sul scomençâ dal 2000 une prime volte, tal 2013 la ultime) une volte palesât evident l’ingjan e il faliment di un autonomisim cence ‘la ortodossie politiche furlaniste’ dal Moviment Friûl. Cemût si puedial pensâ a un esit positîf dal referendum, che pal aspiet juridic al valarès pôc plui di un sondaç di opinion, cence vê sclarît ben a ducj che par Friûl si intint il Friûl storic, che al cjape Gurize, Pordenon, Puart e Sapade? Ma, plui di dut, cemût si puedial pensâ di sostignî chel vôt in vie politiche cence considerâ che al podarès rivoltâsi cuintri ce che al reste dal Friûl cul so esit falimentâr plui che probabil se no si ricostituìs une fuarce politiche tant che il Moviment Friûl, compagn che al sucedè tal 1966, in continuitât cun chel, cul so program di fonts? Fin che chei che si autodeclarin autonomiscj a fasin fente che nol sedi esistût il Moviment Friûl cul esorcizâlu vie e no declarin di volê tornâ a cjapâ sù il so program sot des sôs insegnis nol merete crodût ce che a proponin.
E intant e sta li pronte ancje la menace di assorbî il Friûl tal Trivenit.
Marco De Agostini, segretari politic del Mf
Adrian Cescje, president


text:
PLODN – SAPADE TE PATRIE DAL FRIÛL
Sapade e à simpri volût tornâ inte sô Patrie, la Patrie dal Friûl.
Il Moviment Friûl al à simpri sostignût il desideri de int di Sapade di tornâ te Patrie,
compagn che chel de int di Sant Micjêl al Tiliment.
Il Moviment Friûl al à simpri lotât pe unitât dal Friûl, par che lis parts separadis de Patrie a tornassin a unîsi.
Il Moviment Friûl al sosten ancje vuê la volontât de int di Sapade di Tornâ cul Friûl
Il Moviment Friûl al denunzie la vergogne dal Partit Democratic de Serracchiani e di Renzi che al à impedît il passaç di Sapade dal Venit al Friûl
chel partît che al à aromai planificade la distruzion de identitât storiche furlane e fintremai la autonomie de Regjon.


text: Domenie ai 16 di Otubar al è in program il secont apontament cun "Escursions a cjace di... colôrs", inmaneât dal Studi Naturalistic ForEst: cheste volte, la escursion, vuidade di Stefania Gentili (vuide AIGAE) e Marco Pascolino (vuide agritecniche naturaliste) e varà come destinazion il bosc fis e misteriôs di Ternove, cui siei faiârs cetant colorâts e i arbui secolârs, fin su la piche dal Poldanovec. Si cjatisi aes nûf vignint cu la veture a Gurize tal plaçâl dal Pas di Cjase Rosse. Daspò, simpri cu la machine, si rive li che al partìs il troi. Il disnivel dal percors al è di 500 metris, la escursion e durarà plui o mancul 6/7 oris, cjapant dentri ancje i moments di polse. Par i vistîts, si consein scarponuts di trekking e bastons di escursionism e ancje ecuipagjament cuintri la ploie e vistîts cjalts di meti su tal câs di aiar o frêt. Ae fin de escursion si podarà tornâ a cjapâ lis fuarcis cuntun bon strudel di miluçs o cuntune bire tal locâl "Gostilna". Il cost pe partecipazion al è di 10 euros pai grancj e 5 pai fruts de scuelis primaris e secondaris di prin grât, invezit, pai fruts sot dai 6 agns al è di bant. Par cjapâ part si scuen notâsi clamant o mandant une mail a Stefania Gentili o pûr a Marco Pascolino (333 4374335/3395220309; mail: Questo indirizzo email è protetto dagli spambots. E' necessario abilitare JavaScript per vederlo. , Questo indirizzo email è protetto dagli spambots. E' necessario abilitare JavaScript per vederlo. ). I puescj a son limitâts.


text:
Par un ch'a le à simpri cui plevans o scuegnivi ancje vêle cui miedis.
Che sedi par vie che a son ducj da meti cui sorestants? Tar chest câs o varès di sei socialist ma no lu soi. Anzit, no mi mancjie mai li smicje par traur une pidade cuant che mi cjape.
Ma ce ao da disi cuintri i miedis? Nuie da dî, dome da ridî.
Viodêt vualtris se ridi cul ridî us conven.
Seont cuatri statistichis cjatadis sul sito dal Health Science institute, al si é savût che cuant che i miedis a son in siopero
le mortalitât a cale dal 18 al 50 par cent. Chest al volarès dî che mancul a si và dal miedi e mancul a si riscje di morî. Se po a si sà che in Americhe a 'nd è cuarante mil omicidis par an e che a si riscje 3 voltis di plui di sei copât par un miedi che par
un colp di sclope, a si pues scomençâ a cjalâ il nestri miedi cun sospiet bielzà in te scune.
Parcé saressial miôr che un merecan?
Ce disi dai miedis inglês se seont lis statistichis e causin cui lôrs erôrs plui di 40.000
muarts par an e che chest al ûl dî che a a son le tierce cause plui impuartant dopo chei dai cancros e dai atacs di cûr.
Robis da mats che forsit in Italie, paîs cognossût pal so sisteme miôr che tar chei altris paîs,
al puedarès sei inmô miôr...Ven a stâi piês. Viodêt vualtris.
Statistichis
Tal 2000 i miedis israelians a son lâts in siopero 4 setemanis. Risultât? 40% di
muarts di mancul.
Tal 1976 a los Angeles i miedis e an fat siopero. Risultât tar chest periodo:
18% di muarts di mancul.
Tal 1973 inmò in Israêl un siopero di 4 setemanis al à fat sbassà le mortalitât dal 50%!
Tal 1972 a Bogota i miedis a vevin decidût di no cjapâ plui nissun tes urgjencis.
E i muarts a son diminuîts dal 35%.
A chest pont, si varès di scomençâ a domandâsi il parcé che cuant ae Rai e fasin siopero
i programs a son miôr di cuant che no lu fan. Daspò, si varès di viodi cemût fà par eliminâ ducj i politics da cuant chi vin viodût che un paîs al puès lâ indenant benon cence guviern come ch'al é sucedût in Belgjiche par plui di un an. Dome une robe, no ai cjatât inmó il mût di rivâ prime cuant che i ferovîrs a no lavorin, ma sicome chi rivi in ritart ancje cuant che a lavorin, dulà ise le difarence?


text:
Dut al è a bon pe finâl dal concors musicâl in lenghe furlane
Vinars ai 19 di Avost a 9 di sere (21.00) alì dal Parc dal Cormôr al torne il Premi Friûl: il storic concors pai musiciscj che a cjantin par furlan.
Daûr tradizion, il vincidôr di cheste sfide al varà la pussibilitât di produsi un lavôr discografic editât de etichete Musiche Furlane Fuarte. E di fat, intant de serade, a sunaran ancje i Luna e un quarto, vincidôrs de edizion stade e grup za di cult inte Basse furlane, che a presentaran cussì il lôr cd “Basse Pression”. Un lavôr là che il folk si misclice cul jazz e cun influencis mediteraniis. Chest an, cun chê di svicinâ il Premi Friûl al public plui zovin, si à decidût di spostâ la finâl dal Teatri Palamostre al Parc dal Cormôr, che al ufrìs une suaze plui dongje dal spirt “rock” de manifestazion. Di là di cheste piçule rivoluzion, il Premi Friûl al va dilunc a mostrâ elements di continuitât cu lis edizions stadis, a partî de presentazion de serade – ancje su chest front la manifestazion e je stade farie di talents – afidade ae condutore radiofoniche e televisive Mojra Bearzot e a Dek Ill Ceesa, vere stele dal hip hop furlan.
Apontament di no pierdi alore vinars ai 19 di Avost, a tacâ des 9 di sere, alì dal Parc dal Cormôr.


text:
O vevin let di trop bogns che a son i vins furlans inte Lonely Planet – une des perlis di un critic di New York che o adorìn – ma dome al ultin moment o vin decidût di brincâ un last minute e lâ a dâ un cuc veloç inte maraveose enogastronomie di provincie di cheste regjon.
O sin rivâts a Udin cence prenotâ nuie, ator di nô un davoi di berlis, blestemis e coiars che a rutavin une lenghe incomprensibile. Nus àn mostrât cemût rivâ tal mieç di chel sbit di citât e cjalant une tor cuntun orloi a muse di soreli, di une frescje loze jevade di une grampe di scjalins, o vin subit olmât il cinc stelis che nus coventave. L’unic.
Cjamaris finidis, a levin indevant a dînus li de reception, ma nô no sin int usade a sintîsi dî di no. O sin siors, i vin dit. Une vore, siors. Cussì al jere rivât il paron, une panze involuçade intun grumalat ont e une musate rabiose.
Cuntun colp di sbessule a si jere intindût cul fantacin daûr dal banc.
«Pai… no sai se al è il câs», al veve trabascjât chel, «e se dopo a van a contâle ator?»
Nus platavin alc, al jere clâr. E alore i vin tirât fûr il scansel de lenghe cul cisôr dai bêçs di cjarte. «A sarès la cjamare di îr…» al bruntulâ l’om, pôc convint.
Cussì o vevin insistût. E lui nu sveve spiegât.
Vuê a vevin dutis lis cjamaris plenis, figurinsi, al jere Friuli doc… ma la dì prime la cjamare di îr e jere restade vueide. E jere une stanzie normalissime, anzit, ancje un tichinin cragnose, ma inte puarte di jentrade e veve montât un argagn dal timp: si podeve jentrâ intune cualsisei zornade dal passât. Si durmive e a matine si tornave intal presint. No jere però un machinari dal dut afidabil e bisugnave firmâ une liberatorie, dulà che tra l’altri si obleavisi a no dî nuie a di nissun e a no lâ fûr de stanzie fin a la matine dopo. Nus pareve avonde inverosimile, come cuistion, ma cuant che l’om al veve pandût che il presit al jere un centenâr di voltis plui alt di chês altris cjamaris, o vevin subit cambiade idee.
E o vin fat ben, parcè che e je stade une esperience incredibile.
Si respirave un aiar sospindût, misteriôs, il timp al pareve sfantâsi e slungjâsi. O vin fat l’amôr come di agns no nus capitave e o vin fantasticât su ce che al podeve sucedi se a levin fûr de stanzie in plene gnot. E no je stade di sigure la penâl saladissime a fânus dismeti chel proposit. O vevin dome voie di stâ li, a vongolâ in chel passât.
Fûr, il davoi de fieste al centenave lis orelis, ma no nus interessave. Nô o jerin contents cussì.
Parfin il paron al jere simpatic, la matine dopo: cuant che nus à saludât e i vin paiât il cont al rideve di gust, come se al fos contenton. Di sigure, ancje lui al jere content par nô.
di Raffaele Serafini
Contis dal Ostîr


text:
lunedì 31 agosto 2015
Pipins
Lindo al jentrà te stale e si rimpinà sul tiezon, doprant la scjale di fier.
Al veve bielzà preparât il mus, tacât il cjar, e ducj i doi a polsavin tal mieç dal curtîl.
La bestie si parave des moscjis scoreantsi cu la code; cualchi colp al sunave sul riplan dal mieç, scovât di pôc, e netât dai fros, polvar e sclesis. Di adalt, l'om al de une businade, cuinçade di un porco, che e scjassà la place di un paîs inmò cuiet e cidin, in chê cjalde sabide di Lui. Bisugne movisi, al pensà, fasint i conts dal timp che i varessin metût a rivà a Rivignan e di trop che i sarès vanzât par passâ, tornant, ta lis ruinellis a tirâ sù un cuatri fassuts. Simpri che la femine i ves lassât fâ… al pensâ sielzint une bale di stran, e butantle jù pe trombe, dongje dal bo, che al molà, spaurît, une mugulade di fastidi.
Al smontà e al cjamà la bale propit tal mieç dal cjar, di traviers, e al tornà a voltâsi viers la puarte di cjase. Scolastiche e steve jessint propit in chel, e e veve mandât indevant i fruts, che a corevin tant che sfolmenâts viers di lui. Il plui grant al rivave denant, fasint valê la gjambe plui lungje rispiet aes dôs frutis, che cun di plui a pierdevin timp a tirâsi pai cjavei. L'ultin, il picinin, petenât e inflochetât, al steve tal braç di sô mari, cun doi voglons simpri scocolâts. «Sentaisi li!» al intimà Lindo, cjamaintiu sul cjar un ae volte. «E fers e cidins, di no spaurî il mus!»
I piçui a jerin cuinçâts come pipins. Luigjino cuntun golet inamidât dûr come il cret e la gjachetute prestade e botonade strente. Mariangela lu cjalave di sot la pinie, tocjantsi dut un dret il floc blanc che e veve tai cjavei e che le faseve sintî une principesse. I pareve, a ognidun, che chel altri al ves sielt il puest miôr, di sintâsi parsore de bale di stran, e cussì si sburtavin un cul altri, cul cûl, çocantsi cu lis scarpis pene lustradis, che a nulivin di gras. Lussie, invezit, si jere sintade di chê altre bande, dant la schene al mus, cuntune musate rabiose che no si capive di dulà che e rivàs a tirâle fûr.
Se ducj i fruts, in chei agns cetant dongje de vuere, a jerin un tichinin salvadis – vûstu pe educazion, che e mancjave; vûstu pe fan, che 'nt dere simpri avonde – jê e jere teribile. Tignile ferme al jere impussibil, e cuant che si meteve tal cjâf une robe, di fâ o di no fâ, e rivave cuasi simpri a vêle vinte. Sô agne e jere convinte parfin che e fos striade, tant di puartâle no dome dal plevan, a fâle benedî, ma di fiscâ cussins e materàs par cjatâ e disfâ grops te plume e tai scartòs di blave che ju jemplavin. Chê dì, par convincile a montâ sul cjar, plui che i scufiots a jerin coventadis lis promessis pandudis di sô mari, su ce che e varès cjatât dulà che a vevin di lâ.
«’nd à una grandonone», i veve dit Scolastiche, cimiant, «no tu âs mai viodude une compagne; ma se tu âs voie di stâ cjase…»
A Rivignan, a pearin il mus te ombrene dai morâi, in mieç de place, e a jentrarin ducj tal negozi di Vigji, il fotografo, prin a vê metût sù un studi, tai paîs li ator.
Lindo al jere stât li pôcs dîs prin, a domandâ trop che al costave, e jessint che al leve pandint par dute Talmassons che i siei fîs a jerin i plui biei dal paîs, al veve decidût che cuntune fotografie di picjâ in cjase e mostrâ a ducj, la robe si sarès rinfuarçade inmò di plui. Si usave fâ une foto de famee, in chei agns, e no si veve plui pôre come prin, framieç lis vueris, cuant che cualchi vieli al refudave di metisi in pose, convint che la robe e podès fâi mâl, o che al fos pecjât o opare dal diaul. Il diaul però, in cualchi maniere, al metè il piç: Lussie e veve tacât a vaî.
E vuicave e e bateve i pîts par tiere, cuasit come se e fos in marce. E jere une sene colaudade, la frute lu saveve ben, e ancje se e meteve in cont cualchi pataf, un grant dispendi di vôs e energjiis, e puartave a un sucès cuasi sigûr.
Vigji si tignì lis mans su lis orelis, disperât.
«Cence no la fâs! Cence no la fâs!» e leve scandint la frute, a ogni colp sul paviment.
E dopo mieze ore di chê naine, cuntun rosari di blestemis di so pari – che però no le tocjave nancje cuntun dêt e sot sot des mostacjutis al riduçave – e i patafs di ordinance de mâri, la frute e otignî. Ancje se delicade, e ancje se e veve scrit “non toccare”, suntun biliet di cjarte poiât su la cotule, Vigji si rindè e la tirà jù de grande scansie dulà che e jere poiade, masse cjare par jessi vendude a chê puare int.
Lussie e tirave sù cul nâs, musticade, recitant la sô part fin insomp, ancje cuant che il scat de machine fotografiche al fissà par simpri, tal blanc e neri de imagjine, la sô vitorie: una pipine di siôrs, lustre e petenade, sentade sui zenoi.
Contis dal Ostîr
di Raffaele Serafini
____________
Cheste conte no je une come dutis chês altris, dal Ostîr, e neancje la imagjine, che e je une fotografie autentiche dai siei vons pe bande di mari (agns '50). E je une conte in anteprime par ducj i contecurtârs che e rivuarde une gnove di bande dal Ostîr che e rivarà intal mês di Setembar o ai prins di Otubar.
Si podarà lei dome chi su Contecurte, e speri che us plasi.
L'Ostîr
Publicât di gelo stellato a lis 12:08:00 12 coments
Etichetis: Contis, Contis dal Ostîr, Gjenar romantic, Gjenar storic, Raffaele Serafini
venerdì 28 agosto 2015
Zanèto
Da un timp a cheste part, Milio, un so amì, i veve scomençât a metii grîs tal cjâf, fevelant a masanin i diseve che a laressin a vore intune fabriche di automobii tal Nord Americhe.
– Ma cemût si rangjino cu la lenghe? – i domandave Zaneto.
– Nuie pôre, tu viodarâs ce tancj furlans co cjatarìn, po al bastarà co disedin ochei.
E cussì come sveantsi di un sium, l’om si cjatà lavorant intune grande fabricone di machinis, al jere un lavôr facil però stufadiç, al veve di imbrucjâ un ribatin daûr chel altri sun des lamieris. La buste paie e rivave regolâr, Zaneto al meteve vie i siei biei bêçs za che al jere stratignût e modest tal spindi. Milio invezit, che al viodeve la vite cuntune altre lint, al invidave al amì a partecipâ des sôs scorsadis: tun ristorant, al cine, fiestis di bal, dulà che a podevin cognossi tantis frutatis, al risultà che a Zaneto chestis sbeletadis “american girls” no i parevin par ben: a fumavin, a bevevin, cjo, cun lôr bisugnave spindi!
Cussì al cjatà un mût di passâ il timp libar, la domenie al cjapave un tramvie che lu spassizave sù e jù par Bostòn, tra lâ e tornâ i levin almancul cinc oris, intant e finive la zornade. Une dì al ricevè dôs riis di cjase, il pari no si sintive ben. Al cumbinà cu lis feriis e al partì. Difat i gjenitôrs in pôcs agns a jerin invielîts a tal pont che Zaneto al sintì che alc al veve di fâ, cjatâ cualchidun che al abadàs a lôr, za che lui al sarès tornât a lavorâ in Americhe.
Une domenie dopo messe grande i capità di intivâsi cun la Romilde, une cognossude dal paîs, tacât discors e cemût cussì e cemût culà, al capì che la femine e jere ancjemò fantate. Se doi plui doi a fasin cuatri e varès di lâmi ben, al pensà… mi cognossin in famee, o soi amì dai fradis, ma purpûr al scrupulave intun dinei, parvie che al lavorave in Americhe. La setemane daspò al tornà a messe cjantade, viodint une altre volte la zovine che ben metude i fasè un acet ligriôs. A forin cjaminant dulinvie la Ledre, il zovin i fevelà plui de situazion de sô famee che dai siei sintiments, la Romilde e capì la antifone. Tornant in paîs la zovine i disè:
- Domenie e je la sagre de Madone, si cresime la fie di gno fradi, parcè no vegnistu a fevelâ cun gno pari? - Zaneto al scomençà a tossi e tra un colp e chel altri i disè di sì.
Savint che al doveve fevelâ cul pari al vê une setemane tant contraditorie che e rivà domenie intun lamp. Tal prin daspò misdì, vistût di fieste si inviâ viers la cjase de zovine, controlant pôris e sperancis al leve imbastint un discors daûr chel altri. Il puarton de cjase coloniche al jere spalancât, vie libare, al pensà. Il prin a viodilu al molà une lungje berlade:
- Il merecan, il merecan!
Di bot il curtîl bilisiât a fieste si jemplà di int, ducj a volevin strenzi la sô man, ducj a volevin saludâlu. Dal di dentri cjase si sintivin i suns di une armoniche e la legre vôs dal pari di Romilde che diseve:
- Zaneto, Zaneto, jentre, jentre!
Confuartât di chel acet di fieste grande, al capì che nol coventave plui fâ nissun discors.
di Galliano di Buenos Aires
Etichetis: Contis, Galliano di Buenos Aires, Gjenar romantic, Gjenar storic
mercoledì 26 agosto 2015
Un calendari de etât de piere
E je di chescj dîs di Avost 2015 la gnove de scuvierte di un calendari di piere, vecjo di miârs di agns, fate in Val d’Aoste tal comun di Donnas dal archeoastronom talian Guido Cossard. Si fevele di un lûc tignût ancjemò platât par pôre che il va e ven di curiôs al finissi di fâ dams prin di podê protezi a dovê il sît e cirî di savê cuant che e je stade fate la opare. Te Val d'Aoste e plui jù fintremai te provincie di Turin tal teritori clamât Canaveis, a si cjatin un grum di pieris picadis a forme di piçulis copis par figurâ sedi oms sedi stelis e costelazions dal cîl, ch'a son stadis datadis a la fin de etât de piere e scomençâ de etât dal bronç, e par intant a si pues pensâ ch'a si trati de stesse ete, ven a stâi ator di 4-5000 agns indaûr. Ma cemût ch'al è fât chest calendari e cemût ch'a si dopre a nol è dificil di capî al dîs Cossard: al è un sisteme di nicjis sgjavadis ta un cret a la juste distance, e di un bûs taront parsore ch'al lasse passâ la lûs dal Soreli par lusorâ une sole nicje a la volte, secont da la altece dal Soreli tal cîl. Cuatri di chestis nicjis a àn alc di speciâl parcè che dôs di lôr e vegnin lusoradis dome tai dîs dai Ecuinozis di Vierte e Sierade e altris dôs dome tai dîs dai Solstizis di Istât e di Unvier, come a segnâ lis stagjons dal an a chei timps là vie. Altris nicjis a lavorin cu le lûs de Lune segnant la Lune plene in rispiet de posizion dal Soreli, tant che tal Lunari. Di sigûr cuant ch'al sarà finît il studi a vignaran fûr altris scuviertis di no crodi. Al zonte Cossard che le "tecniche dal bûs" e je gnove dal dut pal nestri continent, jessint che dome te Americhe, tai lûcs dai popui Anasazi, a si cjate alc di compagn. Bisugne dî che ancje i Egjizis e i popui de Mesopotamie a cognossevin ben il scori des stagjons, forsit ancje miôr di noaltris cumò, parcè cuant che tai agns '60 dal secul passât, par salvâ il templi di Abu Simbel dal inagament procurât da la costruzion de dighe di Assuan, a àn clamât i miôr inzegnîrs e astronomis dal mont e al la fin il templi al è stât taiât a tocs e tornât a fâ sù a 65 metris plui adalt e 300 metris plui indaûr, parsore une culinute. Il templi origjinâl al jere stât tirât sù dal faraon Ramses II, plui di 3.200 agns indaûr e al tignive ta une stanziute clamade il "Santuari" cuatri statuis di divinitâts, une e jere la sô, ch'a cjalavin la puarte de jentrade in mût di vignî lusoradis da lûs dal Soreli dome doi dîs al an: il 20 o ben ancje il 19 e 21 di Fevrâr e il 20 o ben il 21 di Otubar, e somee tes ricorencis de nassince e de incoronazion dal Faraon. No covente dî che i architets a vevin fât in mût che il plui lusorôs e ch'al tignive plui a lunc i rais dal Soreli, al jere propri lui, il grant Ramses II, ch'a si veve fat fâ Divin di bessôl. Po ben i architets e i astronoms modernis te ricostruzion dal templi tal gnûf lûc, a no son stâts bogns di otignî chês datis, e cumò chel câs al capite il 22 di Fevrâr e il 22 di Otubar. Ch'al sedi stât un svindic dal Faraon par vêi disturbât il so sium?
di Bepi Zefon
Etichetis: Bepi Zefon, Contis, Gjenar sientific, Gjenar storic
lunedì 24 agosto 2015
La conte misteriose (16): Il gjornâl gjornalmentri
Un siorut al cjape il curiero dopo vê comprât il gjornâl e vêlu metût sot il braç. Mieze ore plui tart al dismonte cul stes gjornâl, sot dal stes braç.
Ma nol è migo plui il stes gjornâl, cumò al è un pac di cjarte stampade che il siorut al bandone suntune bancjute de place.
Pene che al reste di bessôl su la bancjute, il pac di cjarte stampade al torne al trasformâsi intun gjornâl fintremai che no lu viôt un fantat, lu lei, e lu lasse trasformât une altre volte intun pac di cjarte stampade.
Pene che al reste di bessôl su la bancjute, il pac di cjarte stampade al torne a trasformâsi inmò une volte in gjornâl, fintremai che une vecjute no lu cjate, lu lei, e lu fâs deventâ un pac di cjarte stampade. Po dopo lu puarte cjase e dilunc la strade lu dopre par involuçâ un chilo di cartufulis, propite la robe che a coventin i gjornâi dopo i maraveôs cambiaments che o vin pene dite.
Conte Misteriose di... induvinâ tai coments
voltade par furlan dal Ostîr
Etichetis: Conte Misteriose, Contis, Ostîr
lunedì 17 agosto 2015
Storie di un cjan
Al jere un Istât che al brusave lis pieris e nol lassave recuie, jo o jeri distirât te ombrene dal bearç cu la lenghe di fûr e lis orelis a pendolòn che o spietavi che tu tornassis de vore. Un Istât cussì nol jere mai stât che jo mi ricuardi.
Scaturî dal cjalt, come flamis di fûc tal aiar, il flum in secje e i claps che a scotavin sot dai pîts, la jerbe brusade dal soreglon e il bosc che al fumave e il cjamp plen di crituris, come lamis di fier te anime dal om.
Jo o pensavi: “Isal il cjastic di Diu pai oms par vê invelenât e intosseât la tiere?”
Ancje i uciei a tasevin e a lavin a cirî un pôc di ombrene, dome la cjale si sintive dispetose cul so cjant che mi zimiave tes orelis.
Si spietave e si bramave la ploie e un pôc di fresc.
Re Toni, il gno paron, jo lu clamavi cussì parcè che par me al jere come un “re“,
i volevi un ben de anime, o sintivi cuant che al rivave tal borc cu la sô machine,
o cognossevi il rumôr dal motôr, o scomençavi a menâ la code e o corevi sul porton.
Lui mi vignive dongje e mi faseve une cjarece sul cjâf . – Oh, ce emozion! -
Di disfâmi dentri, mi lusivin i voi. - Dai! – mi diseve – Ven ca! - E mi dave une pache su la schene. Re Toni al jere il miôr paron che o podès desiderâ.
Cussì come simpri lui mi veve preparât une buine cene, une vore buinone e bondante, o vevi mangjât propit come un re, passût e content.
Il soreli al tramontave, come une bale di fûc tal cîl, une maravee di viodi.
Re Toni mi veve dât une sivilade e mi veve clamât: - Dai! O lin a fâ un zirut. -
Jo o soi lât di corse, come une saete e o soi saltât su la machine.
Mi cjalavi ator e o gjoldevi a viodi chê bielece, Re Toni al taseve, al vuidave e nol cjantuçave come par solit e jo o pensavi che al fos strac de vore.
La strade no jere chê cognossude ma lungje, lungje , drete e asfaltade, ogni tant a passavin camions che nus vignivin dongje e mi fasevin pôre.
“ Dulà lino? – O pensavi… Intun colp di frenade, devant di un fossâl che manculmâl che al jere sut, cence roie ni pantan, Re Toni mi veve viert la puarte de machine, jo o jeri saltât jù e lu cjalavi e o menavi la code crodint di lâ a passon pai cjamps come simpri, ma lui al zirave il cjâf di une altre bande par no cjalâmi, al montave in machine e cuntun fracàs che mi stropave lis orelis al meteve in moto e al partive di corse come un lari in fuide.
Jo no crodevi e no imagjinavi che al podès fâmi chest. – Ce figure di om!- Ce vergogne, di lâ a platâsi …! Jo no lu varès mai tradît cussì ! O soi restât li tal fossâl come un puar cjan bandonât. Aromai al jere scûr, o cjalavi il cîl e lis stelis e o vaivi lagrimis di cjan par un om cence cûr ni anime.
di Egle Taverna
Etichetis: Contis, Egle Taverna, Gjenar romantic, Gjenar sociâl
martedì 11 agosto 2015
Une bocje simpri plene di rosis
Ancje se Avrîl aromai al jere indenant, lis cisilis di un pieç a svolavin in alt e, ator ator si usmavin i odôrs dal prin fen, lu stes, par chel fregul di tramontan che al rivave dai monts, Marc e Anute si sintivin dreça i pei dai lôr braçs. Ma là levino chei biei fantats? Di sigûr ju clamave la vite, ju sburtave la lôr zoventût.
Nol jere tant tart, ancje se lis ultimis lûs rossis che a rivavin dai pics indulà che il soreli al va a mont, a pene a pene a rivavin a fermâ il scûr de gnot che si faseve indenat e che planc a planc al varès dal dut scurade chê biele zornade.
In chel tant cidinôr, ogni tant fermât dai strîts di uciei neris cu la panze blancje che si lassavin gloti dal cîl, dut al pareve une cartuline.
E in tante bielece, cun chei cjavei clârs, cu la sô piel lusint, ma soredut par ducj chei dons che i veve puartade la sô zoventût, Anute, no jere di mancul.
Sì, Anute e jere biele e e veve un biel cuarp, biei flancs e cun di plui e veve un cûr plui grant di chel di une mari che si jemple la muse di ridi cuant che al so frut i puarte lis cjariesis: la pome par lui plui bramade.
Come la mari e sa che a so fi i plasin lis cjariesis, cussì Anute e saveve che i flôrs de sô zoventût, i siei flancs, i siei voi e jerin il grant desideri soredut dai fantats; saveve che a metevin ligrie e se cualchidun, magari cjalantle tai voi e cun gracie le ves cjapade pe man no i varès dit di no. Oh sì, di sigûr i plaseve ancje a jê.
E cussì in chê biele sierade di Vierte, savint cun di plui che Marc di cjariesis tant dolcis no 'nt veve mai cerçadis, par tant che a jere buine, in cuatri e cuatri vot il so sen, il so cuarp, i siei voi grancj e biei come chei di un ciervut a jerin ducj par lui. Denant a tante maravee Marc al varès volût pierdisi cun jê te gjonde des sôs graciis, tes sôs cjariesis, strenzile, bussâle.
Jentrâ dentri in chel cuadri che al varès meretât la suaze plui biele, soredut parcè che Anute lu faseve cun amôr e cun dute la passion de sô zovinece.
Pecjât che a Marc in chê dì i jere rivade la cartuline e i tornavin tal cjâf lis peraulis di orgoi di sô mari: “Ti àn fat alpin siôr tenent, par dabon tu sês deventât om ancje tu, e cuant che tu tornis tu pensarâs subit a fati famee.” Vere Anute no jere une femine di podê maridâ. Jal varès dit no dome sô mari, ma ancje il so confessôr. Anute e jere dome l’amôr, il pecjât? Ator ator l’aiar di tramontan si jere fat plui frêt e la gnot e veve studade dal dut chê biele zornade.
di Nello Malisano
Etichetis: Contis, Gjenar romantic, Nello Malisano
venerdì 7 agosto 2015
In musica est vita
Cui sa ce motîf che al jere… tu stavis intal scûr inte tô cjamare intal 1977, disore dal Bar dongje de Pueste a scoltâ la filodifusion de RAI; la gnot, une gnot di cui sa cuâl mês… e dopo vê ricognossût “La pulce d’acqua” di Branduardi ve che al jere rivât un toc strumentâl… come une colone sonore di un cualchi film… e tu ti imagjinavis lis sirenis che a cjantavin a Ulisse, cui sa parcè… al jere un coro di oms… ooh, o-o-oh, ohò… cussì al faseve… ma sì, come une cjançon di marinârs, marinârs antîcs…
E agns dopo, tancj agns dopo, intune cjançon dai Tenhi, complès finlandês che tu cognossis dome tu, tu vevis respirât la stesse atmosfere di chê gnot di tancj agns indaûr… sì, dai, no jerin lis stessis notis ma al jere alc in comun tra il motîf de gnot dal ’77 e il toc dai Tenhi…
E dute la musiche che tu vevis scoltât… e che tu vevis sunât… e lis cassetis, i long playing, i cd… e “Dear Prudence” dai Beatles reinterpretade di Siouxsie intune gnot stelade dal 1983… tal casson dal camion di militâr durant une manovre…
Se no fos esistude la musiche… ce brut mont che al sarès stât…
E cumò magari tu riscjis di bandonâlu, chel mont, di cuant che ti à sturnît chel maladet motopic… al jere rivât cussì dongje des tôs orelis… cuasi no tu sintis plui…ma la musiche e je la vite!
Fâle finide…
No. Tu âs cambiât idee… viert il gjornâl e jere une propagande suntune pagjine… al jere Mal… Mal, no mâl… Mal il cjantant… al veve un argagn inte orele… insome, e je ancjemò sperance…
di Checo Tam
Etichetis: Checo Tam, Contis, Famei, Gjenar romantic
lunedì 3 agosto 2015
Kepler 452b
Il gno spirt al à misurât il cîl
E cumò al misure la profonditât de tiere.
E je la epigrafe (voltade par furlan dal todesc) ch'al veve preparade prin di murî Zuan Keplero, di meti parsore la sô tombe, rindintsi cont di bessôl di ce che al veve fat in vite pe sience. Ma nancje lui al podeve strolegâ che invezit, cuasi cuatricent agns dopo muart, al varès dât il vie, propri in so non, a la plui grande ricercje, mai pensade prin, di planets fûr dal nestri sisteme solâr. Parcè che il telescopi spaziâl ch'al smire e al scrusigne il cîl dì e gnot a si clame propri Kepler. Lui sì ch’al pues dî di jessi rizirât te tombe par podê tornâ a cjalâ adalt, cui voi eletronics, tal spazi fûr de tiere. Bon, ducj a varan sintût lis cronichis di chescj dîs di Lui, ch'a contin la scuvierte di un planet fûr dal nestri sisteme solâr, ch'al somee un grum a la Tiere e al podarès vê vût, o ben vê ancjemò, cualchi forme di vite sul sô scus. Duncje te costelazion dal Cign e je une stele grande plui e mancul tant che il nestri Soreli, clamade Kepler 452, che i dâ lûs a un planet un tininin plui grant de nestre Tiere ch'a lu àn clamât Kepler 452b. A ‘nde a miliarts di stelis come cheste e plui ancjemò planets cussì fâts, ma in chest câs il planet i zire intor a une distance juste, là l'aghe e pues restâ licuide e la durade dal zîr e je di 385 dîs, dome vincj di plui dal nestri an di 365. Cun di plui la etât de stele e dal planet e je dome un miliart e mieç plui vecje dai nestris, ch’a ‘ndan 5 miliarts il Soreli e 4,5 la Tiere; come a dî che sedi la stele sedi il planet a ân vût dut il timp di nassi e davuelzi par gjenerâ la vite. Ch'a sedin o no i omenuts verts li parsore, noaltris a podarìn savêlu dome il linie teoriche, parcè che in pratiche i vuelin 1.400 agns a la velocitât de lûs par lâ a cjatâju. Inalore, noaltris oms di strade a si domandin: ma valie la pene di fâ ducj chei sfuarçs e butâ vie ducj chei bêçs dome par une scuvierte teoriche? I sienziâts a nus rispuindin che ai timps di Zuan Keplero nissun i veve crodût a i siei gnûfs calcui su lis orbitis dai planets solârs, che lui al veve intuidis elitichis e no circolârs come ch’a pensavin ducj, ancje parcè che lui nol podeve cognossi ancjemò lis lôr distancis dal Soreli. Dome cuant che Newton al à publicade la sô teorie su la gravitazion universâl, doprant i calcui di Zuan, la sience uficiâl e à scomençât a scoltâlu. E di chê volte là, parfin ai nestris timps, la NASA e à doprât chei calcui, cun cualchi corezion, par fâ "aterâ" l'om su la Lune cu la mission Apollo 11. Ai timps di Zuan, altri che lâ su la Lune, a si crodeve ancjemò che la Tiere e fôs al centri dal Univiers e guai a pensâle divierse ch'a tu riscjavis di finî cuet tant che persut.
di Bepi Zefon
Etichetis: Bepi Zefon, Contis, Gjenar fantasience, Gjenar romantic, Gjenar storic
venerdì 31 luglio 2015
(D)Arte e Contis curtis
Si che duncje, il vuestri ostîr si è fat cjapâ dentri intune robe un pôc fûr cu la cassele, ma al à dute la intenzion di sparniçâ il verp de ostarie e des contis curtis, sedi par furlan, sedi par talian.
E alore ve chi, us lasse chi sot il programe di ce che al capitarà a Darte setemane che e ven, e se podês, condivideit de pagjine facebook e invidait int al event, che si fasìn un pôc di reclam. E se cualchidun al passe a Darte, si viodin là!
RITIRO DEI POETI E DEGLI ARTISTI
Arta Terme - 5 al 9 agosto 2015
LABORATORIO ESPERIENZIALE ENTOMICO
"Entomia: Danze Sciamaniche di Trasformazione"
A cura della Compagnia Teatrale Papalagi - Associazione AEDO Centro Studi Entomia.
L'"Entomia" deriva da antiche tecniche sciamaniche delle popolazioni dell'America pre colombiana giunte fino a noi attraverso l'insegnamento di Carlos Castaneda. Tecniche analoghe si ritrovano anche nella tradizione taoista e in quella occidentale precristiana. L'"Entomia" nasce, quindi, da una rivisitazione di esercizi provenienti da antiche culture rielaborate, poi, alla luce delle più moderne terapie psico-corporee, gestaltiche e transpersonali. Le forme entomiche si ispirano a piccoli animali, quali gli insetti, i ragni, i crostacei e i molluschi. Può essere definita anche come "yoga in movimento", utile per l'integrità e la crescita personale ed efficace nel trattamento di una serie di disturbi, prevalentemente di tipo fobico, ansioso ed ossessivi.
Il punto di riferimento per l'argomento è il dott. Mario Betti, medico, psichiatra e psicoterapeuta Responsabile dell'Unità Funzionale Salute Mentale Adulti della Valle del Serchio, Azienda USL 2 di Lucca.
SENZA VOLTARE PAGINA: STORIE PER PIGRI
Incontri sulla micro letteratura
A cura del Blogger Gelo Stellato e della Compagnia Teatrale DRETELEDRÔS.
Incontri con la microlett(erat)ura. Letture, suggerimenti e curiosità sulla narrativa breve. Istruzioni per scrivere e apprezzare storie che non sono capaci di riempire una pagina. Lettura dei racconti brevi di autori conosciuti o emergenti, in italiano e in friulano.
Gelo Stellato, come gestore dell'incontro, presenta e descrive la lettura dei racconti brevi, a opera della Compagnia Teatrale DRETELEDRÔS.
Si tratta di racconti brevissimi di autori conosciuti o emergenti, in italiano soprattutto, ma anche in friulano e qualcosa in inglese e spagnolo.
Lo scopo del laboratorio e della Performance è quello di intrattenere, con le letture; descrivere e dare una visione della rinascita della narrativa breve data dalle nuove tecnologie (ereader, ebook, web, tweeter…); invogliare, perché no, a scrivere qualcosa di breve.
LABORATORIO “IO E SUPER IO DEL PERSONAGGIO”
COMPAGNIA TEATRALE “RECITANDUM DICERE VERUM”
SILVANA TALARICO - DOCENTE DELLA PAOLO GRASSI (MI)
Programma del laboratorio
- Chi è l’ attore:
definizione psicologica.
- Distinzione tra
recitazione ed interpretazione
- Identità con il
personaggio.
- Errori
psicologici e corporei.
Etichetis: Events e Leturis, Gnovis
Iscriviti a: Coments al post (Atom)


text:
I Avengers, ven a stâi i Vendicatôrs, a son doi investigatôrs inglês: Emma Peel e John Steed. Emma e je interpretade di Diana Rigg e John al à la muse dal complant Patrick McNee. Jê zovine, sexy e sportive; lui, plui in etât, vistût come un gentleman inglês, cun tant di bombete e ombrene.
A mi mi plasin une vore ancje parcè che, cuant che ju torni a viodi, mi samee di tornâ indaûr tal timp a cuant che o jeri frut. Ta chê volte a jerin dome doi canâi Rai plui Ciaudistrie, ma ce cualitât! Cumò di canâi a ‘nd è mil ma la plui part e je diunusvuardi!
Fevelant dai miei Avengers (no relation with Marvel) us disarai che al è stât un timp che no rivavi a seguîju par plui di cinc minûts a la Rai in b/n, jessint programâts la sabide dopomisdì cuant che o levi a provis di bande cul vecjo mestri Silvio, chel che nus insegnave lis regulis dal Pentograma, come che lu clamave lui. Ce balis lis provis di bande! Uffa! Pierdi il gno telefilm preferît par lâ a sierâsi te vecje Cjase dai Combatents a sintî chel odôr di salive, di bamboo e di metal brunît!
Par furtune che su Sante Cjaudistrie, cualchi timp dopo, ju fasaran viodi a colôrs!
Ce ironie! Ce biei vistîts! Ce bielis machinis! Ce biei agns '60!
A son dai episodis che mi fasin pardabon ridi, come chel li che a contin la storie di une clape di infermîrs che e mandave letaris invelenadis cuntun virus ai otorinolaringoiatris di dut il mont. Chescj puarats, a pene viertis lis letaris, a murivin a cause di un fuart rafredôr !
E ce disi di chel mitic episodi cu la machine che e fâs deventâ piçui? Un dai agjents nemîs al veve fat deventâ piçule Emma e al cirive di cjapâle intun prât… doprant une rêt par paveis!
Laser, telefonuts celulârs ante litteram, cybernautis (une sorte di robot), machinis di arint e tantis altris maraveis: chest nus regalave “Agente speciale”, cussì al jere il titul de serie par talian.
di Checo Tam


text:
Paulin al cirive dispès la pâs de solitudin sentantsi cun frecuence sore il muret dal Sagrât de Glesie, come se al stes in spiete di alc che al dovarès sucedi. Di lì al viodeve ducj i moviments tal font de val. So nono Pauli, di solit, i contave sore lis invasions barbaris patidis a traviers des etis. Il Sagrât juste apont, al jere simpri stât un puest strategjic come vuaite par viodi il fâsi indenant dal nemì.
Ogni an, tal mês di Avost si ripeteve la stesse storie. Si ju olmave cuant che a cjapavin la rive sù, daspò de curve clamade de Madone. Cjalantju dal alt si viodeve il movisi di une masse eterogjenie di cjars tirâts da cjavalons grancj e grues, la lôr fuarce e vignive stiçade dal vosonâ gjenerâl, oms e bestiis a cirivin di puartâ in sigûr dut chel piçul e grant mont di fantasie cjamât sui cjaroçons.
Chel dì, un bâr di nui al taponave la culine, dabàs la brume e cuvierzeve la campagne. Paulin al associà dut chel movisi par nuie clâr ae fumate, imberdeant chel daidai cu lis contis dal nono, al crodeve di viodi avanzâ une marmaie barbare cun pichis e alabardis, volint a ducj i coscj espugnâ chel bastion invincibil. A confermâ cheste sô credince al fo ancje il fat che al sintì a berghelâ in forest (so nono Pauli al varès dit: in cravuat).
Par fortune un rai di soreli al slambrà i nui e al dissipà lis fumatis in sante pâs , il vert de campagne si rifleteve tal celest dal cîl. Paulin al viodè rivâ ben altri. Batint lis palmis des mans e cu la bocje vierte al cjalave chê vivarose, asimetriche e lungje carovane che varès puartât in paîs cuindis dîs di baldorie, di lusôr e di ligrie.
E rivavin lis gjostris.
di Galliano di Buenos Aires


text:
venerdì 23 gennaio 2015
Cocteau Twins su Netun (ma no il planet)
11 coments:
- Giovanni Nello Malisano ha detto...
-
Tam Braf, ancje sês tu sês un malinconic. No a câs la tô musiche preferide mi ricuarde i agns otante, indulà che in plen e tachin, ducj, a sintisi bastonats. Son finidis dal dut li sperancis di chel sessantevot che al someave riprodusi un gnûf cuarantevot. Là che us restave nuialtri, almancul in Italie, di cjantâ a une vite spericolate cun Vasco Rossi. Decjadence? Ma si, va ben lo stes. Io plui provinçal di te, o scoltavi la Premiata Forneria Marconi
- 24/01/15, 10:23
- Giovanni Nello Malisano ha detto...
-
Brâf
- 24/01/15, 10:24
- Giovanni Nello Malisano ha detto...
-
... là che us restave nuialtri , almancul in Italie, di cjantâ a une vite spericolate cun Vasco Rossi . o la Premiata Forneria Marconi e e jerin i agns otante.
- 24/01/15, 10:31
-
-
Jo no ai vût nissun fradi plui grant che mi indreçàs al rock DOC e, come tancj furlans o fasevi di bessôl... mangjediscs e cassetis crompadis o regjistradis e sintudis intun mangjenastris orizontâl... trasmissions sintudis pa la radio (Rai stereo notte ma ancje Tunnel e Alternative su ROF) e rivistis come... Rockerilla...
La musiche alternative dai agns 80 e jere bielissime fin al 86 par me... nie a ce viodi cu la dance e il pop des FM che i plui (chei che a van al Ceghedaccio) a ricuardin...
CT
- 24/01/15, 20:24
-
-
A Nello e Bepi... si visaitso di une trasmission di astronomie fin agns 70 clamade Il cielo? Tal finâl e veve une sigle dulà che si partive di un lâc dai Stâts Unîts fin a fâ un viaç fin ai cunfins dal spazi e il filmât al finive cuntune esplosion di dutis lis galassiis implodudis tun gnûf Big Bang... mi pâr di visâmi come commento sonoro The Great Gig In the Sky dai Pink Floyd...
- 24/01/15, 20:27
-
-
Checo, le ài lete dute la to conte, e a ti torni a dî che dome un vêr artist al podeve fami rivâ insom de conte, cuntun cantin une vore dispartât dal gno. Pense dome che, puartât vie dai miei impegnôs, o jeri restât a Claudio Villa. Cetant timp pierdût! Bepi
- 27/01/15, 16:28
-
-
claudio Villa? Migo chel di "Mamma"? Le astu ai domandade a "Musica per voi?" CT
- 05/02/15, 18:58
-
-
Propri chel li. Checo no sta ridi che di chi a cualchi an, ti disaran ancje a ti: Edordo Bennato, migo chel di "Viva la Mamma"? A le âstu domandade a Radio Cjaudistrie? Bepi
- 05/02/15, 22:36
- gelo stellato ha detto...
-
porco can, jo che soi un fi dai novante e se voi indaûr o scolti dome 60 e 70 mi sint propit taiât fûr. Ma i joy division ju scolti ancje jo eh :)
- 05/02/15, 23:22
-
-
Biele conte sù chei agns. Mi a ricuardât il vagon blù e le leture che tu fasevis studant e impiant le lûs sule conte di Agne Lene:-) Tu mi dâs ancje une idee par une gnove conte.
Jaio
- 09/02/15, 07:39
-
-
Ciertis voltis la musiche e à un magjic podê... tu scoltis un motîf e ti tornin iniments lis emozions dal to passât e ti vegnin i sgrisui... chest o pensi che al vali par ducj chei che a àn un minim di sensibilitât di animo...
CT
- 20/02/15, 14:34


text:
Lucio al faseve part dai servizis segrets e, scuelât a fâ simpri a la letare ce che il so capo i ordenave, une volte ricevût chel “e mi racomandi, no sta a dâ tal voli”, come cuvierture par discuvierzi il zîr di armis dentri da palestre plui nomenade da citât, al veve scuegnût jentrâ cuntun non fals tal zîr dai sportîfs professioniscj, dûrs e competitîfs, fâsint fente di sei un boxeur. Dopo mês e mês di alenaments e pachis e apostaments, al veve frontade la prime riprese da sô vite cuintri un tamocj di un cuintâl e trente par doi metris di altece clamât “Il zingar di Tarcint”.
Sunade la cjampane dal combatiment si jere visadis lis peraulis dal so capo, chel “mi racomandi, no sta a dâ tal voli”, provant duncje a pestâ chel biât zingar nome ai flancs e ae figure. E chel, il zingar, fuart dai siei trentedoi combatiments, ducj vinçûts par K.O., ae plui sporcje ae tierce riprese, no lis veve sparagnadis, slungjant i guantons come cidulis in flamis, tant che, par vie da velocitât dal colp, a Lucio i someave pardabon di viodi la lôr code di fûc rivâi intor, lassant tai siei voi dome slusignis dentri un cîl stelât.
Ae tierce riprese Lucio nol sarès mai rivât, siôr no, ma, colant par cjere instupidît dopo l’ultin un - doi regalâti dal zingar e batint la cope sul breâr, al veve clarementri sintût il “stec” tipic dal mani di un kalashnikov cuant che al stiche cuintri alc di dûr. La jentrade dai siei coleghis dai servizis segrets e jere stade un sucesson: tredis in scjaipule e un secul in dut di agns di preson pai cuintribandîrs, ma Lucio, di dut chest, nol varès mai savût nuie, strucjât sul ring come une scuete a pene fate e malementri sbrissade di man al casaro.
di Renzo Brollo
Conte n. 104


text:
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidisi di bot par sveâsi intun altri timp. Cuant che al rivà, Arcjan Rinalt al tacà a dî che daûr dai siei studis al jere strani che il lûctignint Emo al ves consegnât tal 1479 un cuadri de Madone, regâl personâl dal sultan di Costantinopul, ai fraris de glesie dai Sants Gervâs e Protâs, deventade Madone des Graciis. A larin a bevi un cafè e ‘po Saveri al tacà a lei dut ce che al podeve su cierts librons e, tant par no gambiâ usancis, dopo di un pôc si indurmidì.
Si sveà tal salon di un cjscjel, dongje di un barcon. Al cjalà di fûr: si viodeve une glesie in piere, plui alte rispiet dal troi che al rimontave e plui in jù, come cjalant di une culine, un boscut cuntun sfuei, une altre glesie e daûr un piçul borc. “Praclûs” i rivocà une intuizion, viodint lontan lis monts dal Natison. Ma nol ricognosseve nuie altri: se al jere sul cjscjel di Udin, dulà jerial il puarti che al mene adalt? Al rivave a pene a viodi arbui che a ocupavin la rive. Al sintì des vôs, alore si gjavà svelt la gjachete e la platà sot de bancje, si tirà sù i bregons fin sot dal zenoli e si slargjà la cjamese in vite.
Cuant che il grop di int i rivà dongje al jere pront. “E chi ch’el xe st’altro?” al disè chel plui autorevul. Saveri s’impensà di vê viodût un cuadri dal Bellini che al mostrave l’omp denant di lui. Nol veve intor il vistît damascât colôr d’aur, ma la muse e jere chê dal lûctignint Giovanni Emo e al capì ancje in ce timp che si jere sveât: nol podeve jessi che tal 1479. “E cossa voleu?” i domandà l’omp. “Ecelence, o soi de Fraternitas Sancti Gervasii. Us dîs che la int e pree, soredut dopo che la vuestre Madone e à fat vuarî la coghe che si jere taiade une man...” al imbastî Saveri. “E alora?” “Alore, ecelence, i fraris a pensin ch’e sarès une robe grandonone se vô o volessis, cu la glorie ch’e covente, dedicâ il cuadri a la nestre puare glesie.” E daûr al zontà svelt: “Cun relative traslazion.” “Traslazion?!” “Sì, ecelence, cussì di sistemâ la inmagjin miracolose tal puest ch’e merite a vuestri merit.” E Saveri al pleâ il cjâf, mostrant di vê finît. “Mmh... No xe mal come idea...” al rispuindè l’Emo, cjalant il so compagnatori. “Ghe penserò sora” e lu molà culì. Saveri al tirà un suspîr, si tornà a sentâ su la bancje e dopo di un pôc s’indurmidî.
Cuant che al tornà a sveâsi in buteghe, Arcjan al jere denant di lui. “Dulà sêso stât?” “A sistemâ une robe. Savêso, Arcjan? Il Zardin Grant nol jere mâl une volte, cul bosc e il sfuei plen di aghe.”
Cronichis di Saveri Sengar
di Franco Marchetta


text:
1) in pratiche ducj a scrivin par furlan tant che seconde lenghe (di fat la prime lenghe che a àn imparât a scrivi e je il talian o une altre lenghe, ma no il furlan)
2) tra lenghe fevelade e lenghe scrite a son diferencis gramaticâls (come in dutis chês altris lenghis: par esempli par talian al è normâl dî "ha nevicato", "i gnocchi", "il treno che ho viaggiato", ma tal scrivi si cîr di lâ daûr de norme e di evitâ chestis formis).
Alore, nol è un paradòs che par scrivi ben par furlan si vedi di lâ a lei cualchi manuâl di gramatiche furlane:, ancje se si è furlans: no stait a stufâsi e a molâ daurman, lei une gramatiche us fasarà cjapâ cussience di tancj aspiets de lenghe che prime no tignivis cont.
Alore ve ca une altre piçule liste di “racomandazions” (ocjo che plui di cualchidune no je in grafie uficiâl, ma tant chê le vês za imparade tal post di dôs setemanis indaûr!):
- Giuseppe Marchetti, Lineamenti di grammatica friulana, Società Filologica Friulana, Udine, 1952.
- Zuan Nazzi Matalon, Marilenghe, Gramatiche furlane, Institût di Studis Furlans, Udin, 1977.
- Giorgio Faggin, Grammatica friulana, Ribis, Campoformido (Ud), 1997
- Fausto Zof, Gramatiche de lenghe furlane, Editrice Leonardo, Pasian di Prato (Ud), 2008


text:
al dopre lis notis come un pitôr, Aldo Rossi: colôrs di poesie par contâ a la sclete plaçute salon. une vite in ricuart: che sarà part de nestre culture, fin cuant che a pensâle nus ven nostalgjie. no, nol è mâl dal tor. ma plui insot ancjemò: amôr di chê vite
culì, in sunte, un riclam (e se us va di sintîle: plui abàs ancje il leam) [1]
la torbe, lis ciespis. la none, l’invier. la cort, il soreli. la nêf a plan Darte. Pradèit, Chiùss e Arasèit. il stelât e la glace …
plaçute salon
vilegjant che nol sa. Bepi cui foncs. Milie e il camiòn. l’ingôs di un predi, il libar di un gjat. Carlo il martiel. Jacum la bree. Melie la rose. Anita che vose. Nelut e lis vacjis. Giani e la Pie. glons di Avemarie …
e i fruts cul balon: inte plaçute salon
Clelie e il borson, inte plaçute salon
e Mario cul so baston
che al va çuetant pe plaçute salon
int di paîs.
“cetante che a ridût ta chê plancje: e vaiût in chel mont tramontât. che a tignîlu dal dut, vuê, al pues dome il cûr”
ancje il poete Fabrizio de Andrè al cjale la sô int [2]: la domenie, in polse. ma cuntun voli diviers. e je int di citât: tamesade. e di mâr: navigade. salacor e à pierdût la inocence, ma no di sigûr la voie di vivi.
le ai metude jù in marilenghe
(adatantle un ticut: par che l’Ostîr nol vedi di tacâi sù il bolin ros)
cuant che la domenie a van ator / cjapielut gnûf, gnûf il vistît / cun denant madame metresse, / putane ce biel, madame ce biele / ducj daûr di chê procession / di Taresiine dal Tarizon / ducj a cjalâ lis fiis dal diaul / ostie ce biel, ma ce biele vore / chel niçulâ di pets e di cuessis. / a fasin davoi ancje i muluts / « mame po dami, i tiei bêçuts / che ancje jo o vuei lâ cun lôr / ta chel casin: par sei pal miôr »
e plui che a jentrin dentri citât / plui vôs e voi ur vadin daûr / par dîur dut chel che non puedin mai dî / di lunis, di sabide, o di ogni altre dî:
ancje di corse buse la borse
e prin di dut tete chest frut
frachenolis la cuesse pote sot man
ve ca che ti mostri il gno carantan.
al viôt tesaur in chê clape d’aur / il diretôr di dut il lavôr: / ma par no fâsi viodi content / di meti in puart il finanziament / si confont inte confusion / e cun voli plen di indignazion, / ur berghele, ma par daûr: / « o sês dome barachis, doman ancje sigûr »
e denant di lui, tu tu i sberlis parsore: / « dulà astu lassât, il nâs vuê buinore / brut coionat di un cristezart [3]: / tu sês il sôl che no si è inacuart / che intal mieç di chês creaturis / che vuadagnin il pan vendit lis naturis / e je, e je, ma viôt ben che e je / la femine tô cul so biel parcè»
ancje di corse buse la borse …
jo no sai ben se ridi o vaî.
ma forsit in Cjargne o varès miôr di muri (fra un cent agns, si capìs)


text:
SCOMENCÂTS PAR FURLAN. L’inzegnôs hidalgo don Quijote de la Mancha di Miguel de Cervantes Saavedra
Cjapitul Prin
Dulà che si fevele de posizion sociâl e des usancis dal famôs cavalîr Don Quijote de la Mancha
Intun paîs de Mancha, che no vuei fâ il non, al viveve, che nol è tant, un di chei cavalîrs che a tegnin la lance te ristielere, un scût vieri, une gabele dute piel e vues e il levrîr di cjace. Trê cuarts de sô rendite al lave par un plat che al jere plui di corbam che di cuesset, cjar frede par cene cuasi ogni sere, ratais la sabide, lints il vinars e cualchi colombut, par consolâsi, la domenie. Ce che al restave di bêçs, lu netavin il tabâr di lane petenade, i bregons e i scarpets di vilût che al tacave tai dîs di fieste, intant che tai dîs di vore si rangjave cu la miôr lane grese. Al veve in cjase une governante che e veve passe cuarante agns, une gnece che no rivave ai vincj e un famei par lavorâ i cjamps e lâ a comprâ robe e che al jere ancje bon di meti la siele ae gabele e di doprâ la roncee.
L’etât dal nestri cavalîr e jere dongje i cincuante; al veve une tressadure vigorose, al jere sec, muse sute, i plaseve jevâsi di buinore e al veve une passion pe cjace. Si crôt che il so cognon al fos Quijada o Quesnada, ancje se di chest nol è masse acuardi tra i autôrs che a tratin la cuistion; ma par conieturis avonde dongje dal vêr, o podìn suponi che si clamàs Quijana.
Ma chest, pe nestre conte, nol è impuartant: l’essenziâl al è che la sô narazion no si slontani di un gran de veretât.
Duncje si à di savê che chel zentilom, tai moments che al stave cence fâ nie (ven a stâi la plui part dal an), si dedicave a lei i libris di cavalarie cun tante passion, cun tant gust, che dibot si dismenteave cjace e aministrazion de sô proprietât; e a tant al rivà chel so mateç, che al vendè plui di cualchi cjamp par comprâ romançs cavalarescs di lei. ❚
✒ par cure di Raffaele Serafini e Dree Venier
____________________
Il libri e l’autôr
Se o metessin in rie i romançs plui cognossûts e mancul lets, chest di Miguel De Cervantes al sarès tra i prins. Publicât in doi tocs, tal 1605 e 1615, al va considerât insiemi ae vite dal autôr, che a ‘nd à cumbinadis di ancje. Cavalîr, scjampât in Italie par no fâsi taiâ une man, al à combatût te bataie di Lepanto, le à pierdude la man istès, in vuere, caturât dai piratis, presonîr par cinc agns, acusât di un sassinament, scomunicât un pâr di voltis, incriminât par bancjerote e ilecits aministratîfs… insome, disìn che la ispirazion, par componi il so cjâf di opare, no i mancjave. E di fat, De Cervantes, coionant propit la epiche dai cavalîrs famose inte leterature dal Cinccent, al scrîf une opare di fonde de lenghe spagnole, ancje se al dîs di vêle voltade nuie mancul che di un manuscrit in aljamiado, ven a stâi un miscliç jenfri latin e arap! ❚
_______________
Il tradutôr
Stiefin Morat, di Morsan des Ocjis, al scrîf in poesie e in prose, sedi par furlan che par talian.
Dai prins agns ‘90 al à fat part de esperience di Usmis e, dopo, insiemi cun altris di lôr, al à metût in pins il coletîf poetic dai Trastolons, poetis cence leç par une lenghe caraibiche. Di li a son jessudis lis dôs publicazions Tons Trastolons e Tananai, che a àn sierât il ‘900 e viert il gnûf mileni. Tal 2001 al jes il romanç Donald dal Tiliment.
Tal 2006, insiemi a Giorgio Cantoni al zire il video Mugulis. I ultins piratis dal Tiliment.
Tal 2010 al publiche la racuelte di poesie Isulis.
Cumò al è daûr a jessî, pes edizions Kappavu, il romanç Kebar Krosse.
Tai agns, al à vût colaborât cun Radio Onde Furlane, cun La Comugne e ancje cun La Patrie dal Friûl. ❚


text:
ORT FURLAN
LIS VORIS…
Sul vieri di lune
• Si semenin, tal viert: jerbe rave, blede di cuestis, blede di tai, carotis, cauliflôr, verze brocul, verze capûs, verze, caulirave, verzutis di Brussel, indivie, latuie e lidric di tai, puar, lidric Canarin e Rose di Gurize, rati, ravanei, selino di cuestis, spinaze.
• Si traplantin, tal viert: jerbe rave, blede di cuestis, cevole, indivie, latuie capûs, puar.
• Si cimin angurie e melon, si sfiolin pomodoro e melanzane.
• Si ledrin fasûl, fave, melanzane, patate, pevaron, cesaron, pomodoro.
• Si gjavin dutis lis protezions invernâls aes culturis.
Sul vieri di lune
• Si semenin, tal viert: basili, cardi, cudumar, fasûi e vuaìnis, melon, cesarons, pomodoro, savôrs, coce.
• Si traplantin, tal viert: angurie, cardi, cudumar, melanzane, melon, pevaron, pomodoro, coce, coçut.
… E CHEL DI METI TAL SAC
sparcs, blede di cuestis, carotis, verze capûs, cevole, freulis, rucule, savôrs, ravanei, spinaze.
Intal broili si cjapin sù:
cjariesis,
gnespui
sparcs
blede di cuestis
carotis
verze capûs
cevole
Freulis
rucule
savôrs
ravanei
spinaze


text:
70 AGNS DI PATRIE DAL FRIÛL. Il zovin Pasolini su «Patrie dal Friûl»
Sul prin numar dal an 1947, ai 5 di Zenâr, la «Patrie dal Friûl» e fevelave di un zovin cuntun inzen da la “ponte spiçade”: il dotôr Pieri Pauli Pasolini. Il zovin za in chê volte al mostrave di vê batule e indipendence di ideis, e si è metût cuintri il partît comunist. L’articul nol è firmât, ma si pues pensâ che daûr e sedi la man di pre Bepo Marchet.
O leìn simpri cuntune vore di atenzion e di interès ce che al scrîf par furlan o par talian il dotôr Pieri Pauli Pasolini e, cundut che la sô indipendence di ideis e di gust e cjamine cualchi volte par un troi diferent di chel de nestre indipendence – che e je avonde zelose, ancje jê – no podìn fâ di mancul di ricognossi che l’inzen di chest zovin al à la ponte spiçade, che e va indentri tes cuistions fintremai ae medole, e al à ancje il mani di une preparazion culturâl che e pues meti tal sac un grum di tabaiots presuntuôs de zornade, intune volte.
Ma juste par chel, se ambizions o interès pratics no i spontin lis alis, e no lu instradin tes cjaradoriis di une cariere cualuncue, al è destinât a restâ di bessôl e a scombati cence nissun jutori. Lis carieris a son fatis dutis par cui che al sa adatâsi, viodi e no viodi, capî e no capî, secont che al torne cont.
Pasolini, al à scrit su la Libertà dal ultin dal an passât, un articul Le opinioni valide sull’autonomia friulana che nus cjate in vie di massime consenzients, e plui di dut sul so concet dinamic de autonomie come cundizion e preparazion aes risoluzions sorepolitichis de situazion di vuê. No rineìn lis lidrîs storichis, ni il valôr des tradizions e de lenghe che a nudrissin la nestre cussience autonomistiche; ma se si voltìn indaûr, al è nome par cjapâ fuarce a lâ indenant e a rompi chê incrostazion nazionalistiche che nus àn metude intor in viste di une funzion sorenazionâl di prime impuartance che il Friûl al pues vê doman, se la Europe e sarà madure par cirî la sô pâs e la salvece, fûr des armis atomichis o stratosferichis. Ma Pasolini al à metudis fûr chestis ideis cualificantsi comunist, e pal moment il partît comunist al à detadis diretivis in sens contrari.
E alore la segretarie provinciâl lu à publichementri sconfessât, declarant che nol è iscrit al partît e che i siei articui no impegnin in nissune maniere il partît stes.
Prime di dut la dissipline! Il partît comunist nol è malât di crisis internis come chei altris; al è dut un bloc. Ma a chest cost! ❚
✒ Redazion


text:
Gnove scuvierte su la acuile di Beltram, simbul de Patrie: interviste ae diretore dal Museu dal Domo di Udin
Museu dal Domo di Udin, plaçute Bertrando, plantiere. Ben esponût pai visitadôrs al è il vessil dal patriarcje di Aquilee Beltram di Saint Geniès: une acuile zale voltade a man çampe e cu lis alis displeadis suntun fonts grîs celest. Ma ce savìno di chel che al è simbul cussì cjâr pal nestri Friûl? Chest al è il manufat tessil plui antîc che al ripuarte il steme dal Patriarcjât di Aquilee.
E al è chel origjinâl cusît tal cjamiç che al involuçave il cuarp dal Patriarcje Beltram, in cjarie dal 1334 al 1350. «O ai simpri sostignût che al podeve jessi posteriôr. La tipologjie dal ricam realizât, di un pont di viste storic e je plui confermade in epoche sucessive, fin Cinccent/inizi Sîscent» nus spieghe la diretore dal Museu Maria Beatrice Bertone. «Ma la cualitât dal taffetas di sede e je dal Tresinte. Ancje lis cusiduris a son contemporaniis dal cjamiç. O podìn duncje dî che nol è stât tornât a meti dopo, ma che al è chel origjinari». Bertone e je la custode di chest e di chei altris preziôs manufats conservâts te Catedrâl di Udin, che ju à protezûts salvantju dal degrât dal timp.
Par cui che al à plasê di tornâ a dâ dongje la storie di cheste nestre ricjece tessile al è a pene jessût il volum I Tessili dei Patriarchi. Paramenti sacri dal XIII al XX secolo nella Cattedrale di Santa Maria Annunziata scrit de diretore. Une altre maniere par cognossi miôr «un toc dal patrimoni dal nestri Friûl lassât dai patriarcjis, che a son stâts autôrs de nestre fede cristiane e de nestre identitât di popul cun pussibilitât di autoguvier» al à dit Pietro Fontanini, president de Provincie di Udin, ent che al à sostignût la publicazion dal libri. E pai furlans che no lu àn ancjemò fat, e merete duncje une visite al Museu, li che si cjatin no dome i tessii dal patriarcje (a ripuartâ la antighe acuile patriarcjâl a son ancje doi cjalçârs dal furniment funerari) ma, jenfri chês altris oparis, ancje la arcje di marmul dal beât Beltram e i afrescs di Vitale da Bologna, clamât a Udin dal patriarcje, che al segnarà une svolte pe piture furlane dai decenis daspò (www.cattedraleudine.it). ❚
✒ Natascia Gargano


text:
IL GRANT LUNARI DAL FRIÛL. Dicembar
Il non dal mês al ven di December, il diesim dal antîc calendari roman di Numa. Dicembar al è il diesim secont e ultin mês dal an. Chi la grande ruede dal timp e ferme la sô corse, lant daûr di chê dal soreli che si ferme tal so pont plui bas, il solstizi. Di fat, viers il vincjesim prin dì il soreli al pâr tocjâ il pont plui profont de elìs li che al ferme la sô corse tal emisferi austrâl o zodiac di meridion par tornâ a cjapâ la corse par ledrôs, chê viers setentrion, che lu puartarà fintremai al solstizi di Istât. Par chest, Dicembar al siere dal dut la Sierade e al fâs tacâ l’Invier. Tal grant moment dal solstizi, lis zornadis a son ridusudis al lôr minim di lûs e di durade, intant che lis gnots a son ae lôr colme di scûr e di lungjece; al è chest il moment critic dal passaç dal solstizi, pont clâf dal cicli eterni dal timp e dal cosmi, li che il scûr al vinç su la lûs, cuant che dut al mûr par tornâ a nassi, dut al finìs par tornâ a scomençâ tal ritmi misteriôs dal univiers.
In chest pont di fonde dal calendari atronomic, fieste de lûs che e torne a nassi (o ben Nadâl dal soreli) e che e tache a tornâ a cjapâ fuarce te maree dal scûr, tantis civiltâts e tradizions di culture a àn celebrât simbolisims di soreli une vore fuarts e il stes cristianisim al à logât propri a chest pont la nassite di Jesù Crist. Duncje, la grande fieste dal solstizi-Nadâl e à metût adun une vore di caratars e significâts sacris, magjics e tradizionâi che ancje la “societât agrarie” furlane e à simpri fiestezât, tramandant fin al dì di vuê dute une schirie di usancis e consuetudinis popolârs. Tal Friûl de alte il simbolisim dal solstizi (vâl a dî lis alegoriis de lote jenfri la lûs e il scûr) al è ancjemò introdusût de fieste di Sant Nicolau cu la sô lote cuintri i krampus, entitâts des tenebris e fuarcis ctoniis de nature, par po jessi puartât indevant dapardut de fieste di Sante Luzie (date antighe dal solstizi di Invier) che come Sant Nicolau e puarte regâi augurâi ai fruts. E va indevant duncje cul Nadâl, fieste des fiestis te tradizion de partecipazion ai rituâi religjôs, aes usancis culinariis, aes lûs dal peç furnît pe fieste e al presepi, par po lâ indevant tai rituâi de cuestue di bon auspici e des usancis dal Prin dal an par sierâsi, propri un mês dopo dal so inizi, tal grant spalt pe fieste de Pasche Tafanie.
In Dicembar i cuadris de nature a son dispueâts, fers e desolâts, come muarts sot di cîi pençs; i arbui incantesemâts, la jerbe secje e scridelide, monts, culinis, boscs e plans a son deserts, a tremin sot des scoreadis di aiar glaçât o a son sepulîts sot di une coltre di nêf, intant che il mâr al è in burascje o ingrispât des bugadis de buere. In Dicembar dut al è pardabon finît sot dal mantiel dal frêt, de glace, de nêf e des brinadis. Dome tal scûr e clip vintri de tiere la vite vegjetâl e polse tes lidrîs e tes semencis che planc a planc si trasformin, biel che chê animâl e duar fisse, te spiete che al torni il clip dal soreli. ❚
Mario Martinis
______
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion


text:
Gnovis pal 2016
O scrîf chestis riis par contâus lis gnovis de La Patrie dal Friûl di chest an. La prime, che o torni diretôr de Patrie, daspò vê lassât il rûl intal 2010. Dree Valcic no nus bandone: chi in bande al è simpri il sô editoriâl, e al è deventât il president de clape che e burìs fûr il nestris sfuei.
Chê altre gnove le vin clamade Une muse gnove par une stesse anime: o vin cambiade la grafiche e zontât gnovis rubrichis che o speri che us plasaran, dongje dai articui che a son simpri. Chei articui che us contin il Friûl cun voli furlanist, di sostignidôrs de identitât furlane, in lenghe furlane. Une esperience uniche al mont, se si considerin lis dificoltâts che e à une lenghe cence stât e cence santui come la nestre. Esperience fie di une idee “mate” vignude a Felix Marchi intal 1946, che e fâs 70 agns.
Cheste no je une gnove: e je simpri, e simpri e sarà, ispirazion costante pal nestri lavôr. ❚
Dree Venier


text:
Novembar 2015
NOVEMBAR - PRIME PAGJINE. EDITORIÂL - Fûr des balis i partîts talianots / Cuant che la Ferrero le fâs… fûr dal vâs. Lis etichetis sbaliadis de Nutella / Gnove leç pe Rai: nuie furlan in television / PAGJINE 2 – Un “Pat pe Autonomie” parcè che la specialitât de Regjon e je sot atac. Nestre interviste a Massimo Morettuzzo / Lis resons dal Pat / Un Arc di Sant Marc che al ven de Svuizare: il lavôr teatrâl di Ferruccio Cainero / PAGJINE 3 - «Une azion di roture»: dimissions par Rosalba Perini de Comission su la scuele / Fontanini: “Al covente che si fasi la graduatorie pai insegnants di furlan” / Jù lis mans da la aghe de Cjargne / PAGJINE 4 – I risultâts des elezions in Catalogne: ise vere indipendence? / La crisi dal stât nazion tal spieli di Spagne e Catalogne / I coments. Par Fontanini “riferiment par chei altris popui”, Serracchiani “nol conven”, par ducj un spont par fevelâ di cuistions di chenti / PAGJINE 5 - Il cjaliâr di Tumieç. Un mistîr vecjo par un fantat zovin / «Il gno sium? un sindic cu la fasse zale e blu». Vie pal mês lis gnovis elezions dal Parlament Furlan. La interviste al president in jessude Gianni Sartor / ZODIAC FURLAN. Sgarpion / PAGJINE 6 - Poetis furlans in finâl al Premi “Guido Gozzano”: premiâts in trê su cuatri / Il balon, grant amôr dai cjargnei, e l’an “stramp” dal lôr campionât / Un libri nus jude a tornâ a pensâ al “Model Friûl” e a un sium che al covente ancjemò / PAGJINE 7 - FRIÛL EUROPE. Merkel, Hollande e la Europe cence unitât che e à pôre de diversitât / SLOVENIE. Il belanç de Slovenie al Expo / Sami: scuintri in Finlande su la partignince ae comunitât / PAGJINE 8 - Il Festival de cjançon furlane al va a Nicole Lizzi / Marco Brosolo nus fevele di “Cadremo Feroci”, il so ultin album su la scuvierte di Federico Tavan / PAGJINE 9 - CAMPAGNE ABONAMENTS PAL 2016 / PAGJINE 10 - IL GRANT LUNARI DAL FRIÛL. Novembar / IL FERÂL. In vite e in muart / Ricuart di pre Pauli Varutti / PAGJINE 11 - Felici ma Furlans, ma content ancje Luciano Lunazzi: il sucès di “Tacons” / SIMPRI BOGNS. Gianni Nazzi, Giancarlo Ricci, La flôr des dètulis, Udin, 1995 / Paîs Basc: il film par euskara Loreak candidât ai Oscars / Cornualie: plan par sburtâ i operadôrs publics a doprâ il cornic / PAGJINE 12 - A TU PAR TU. Ce che a disaressin dal Friûl di vuê, chei che a àn fat la sô storie. Confession agnostiche (pre Toni Beline) //
*** I articui a son disponibii fracant sul titul. Buine leture.


text:
Cuintripont
In tal vocabolari musicâl , cun la peraule cuintripont si puès intindi:
- la prisince , in une composizion , di linîs melodichis indipendentis che si cumbinin segont reguils tramandadis de tradizion musicâl ocidentâl.
- le part de teorie musicâl che studie chestis regulis.
In te musiche cuintripontistiche , la dipendence des linîs melodichis tignudis da lîs vôs in une composizion , al riguarde in primis le armonie. Chest no ûl dî che lîs vôs puedin ancje jessi in relazion jenfri di lôr ancje segont il materiâl melodic , atraviârs procediments di imitazion. Tal cuintripont , l'efet di acuart , dât de sovraposizion da lis vôs , alè in un cert sens , incidentâl. In prin lûc , il cuintripont , si concentre parsore l'aspiet melodic , puitost che parsore l'efet armonic.
Le peraule ven de lenghe latine punctus contra punctum sedi a dî note cuintri note. ( Le peraule punctum in te etât di mieç voleve dî note )
Storie[cambie | modifiche il codiç]
Il cuintripont identifiche la musiche ocidentâl. Il svilup e l'evoluzion dal cuintripont e je la carateristiche principâl che disference , ancjimo uê , la musiche europeane da lis musichis dai atrîs continents.
Il cuintripont si è svilupât in te tarde Etât di Mieç e in tal Rinassiment e al è stât di une impuartance dominante soredut in te musiche baroche.
Le stesse peraule cuintripont fâs riferiment a le pratiche di oponi a un cantus firmatus , sedi a dî a une vôs che veti une melodie , cjapade normalmenti dal cjant gregorian e slargjade segont regulis che son stadis svilupadis tal cors de storie de musiche e che son rivadis , scomençant de polifonie organâl dal IX secul e passant par lis mutazions des consonancis e disonancis , a l'individuazion di parts pui autonomis in tal 1500.
Le polifonie scomençant de Ars Antiqua indenant , si zonte simpri di regulis e conseîs , segont chestis regulis e conseîs si podeve da vite a une composizion indulâ che dutis lîs vôs podevin jessi indipendentis le une de âtre.In tal XVI secul i compositôrs , in chest sens , an tocjât il colm di cheste concezion , puartant chest model ae generazion di conpositôrs seguitivementri.Il colm di cheste abilitât si tocje in tes oiparis di Palestrina , Marenzio e Orlando di Lasso.
In chest periodo la tecniche cuintripontistiche si slontane da le vision dite orizontâl , par lâ daûr un model pui armonic - verticâl de composizion.
Esempi magjstrâl dal cuintripont in epoche baroche puès jessi considerade dute le opare di Johann Sebastian Bach.
In tal 1725 a Viene ven publicât il famôs tratât Gradus ad Parnassum de bande dal compositôr e teoric musicâl Johann Joseph Fux.
Cheste opare cjate un riscuintri une vore positîf jenfri i compositôrs de epoche e fô utilizade come tratât fomdamentâl par insegnament dai musiciscj e compositôrs de epoche seguitive. Il mert di Fux al stâ in te sô capacitât di vê savût codificâ in mût facîl lis varîs tecnichis dal pui facîl al pui ingredeât. Cirint di fâ une classificazion , Fux fâs une distinzion di cinc categorîs di cuintripont , segont il mût in cui si compuartin , in rapuart a le part principâl (cantus firmatus) e lis atrîs vôs:
1) Ogni note corispuind a une note dal cantus firmatus:
2) Dôs notis corispuindin a une note dal cantus firmatus.
3) Tre o cuatri notis corispuindin a une dal cantus firmatus:
Lis gnovis tecnichis indusin i teorics de musiche a cirî gnovis terminologjis , ma ancje a reimpuestâ le teorie parsore gnûfs basaments. In te epoche dal bâs continuât il cuintripont al è simpri pui impuartant.
Cun la crise de tonalitât e de concezion armoniche in te fin dal Votcent , si viôt un tornâ a lis teorîs dal cuintripont.In tal Nûfcent sedi le tecniche seriâl , sedi le tecniche che previôt une moltiplicitât di suns isolâs puartin a la nassite di gnovis formis di cuinripont , come ad esempli il cuintripont polidimensionâl.


text:
COGNONS DAL FRIÛL.
Midiant de storie dai cognons furlans, si fâs ancje la storie dal nestri Friûl. Chest mês, stant che si fasaran lis Olimpiadis a Rio, in Brasîl, us proponìn cognons di atletis furlans che a saran in gare.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponbilitât e pe colaborazion).
BRAIDOT (BRAIDA, BRAIDOTTI)
Al ven di braide, tiermin che al indiche «un toc di teren avonde grant fûr dal paîs». Une braide e pues jessi ancje dongje di cjase, ma ni piçule, ni sierade, a diference di un broili o di un bearç. La forme Braidot si cjatile a Mosse, Vierse, in comun di Romans dal Lusinç e a Gurize. Intal 1545 al è segnât a Gramoian un Giovanni Braidotto qm. Zuanne della Villa di Rualis; intal 1598 une casa Braidotta; intal 1600, scrit ancje Braidot, si cjatilu a Muimans.
CAINERO
Al podarès vignî dal non todesc di persone Heiner (-ei si leilu –ai e –H al pues deventâ –C tes lenghis romanzis), variant di Heinrich, ven a stâi Indrì. Cognon ben presint a Udin e a Remanzâs (chi il Mulino Cainero che al à molât la ativitât intal 1992); presint a Cividât e a Tavagnà. Intal 1185 Kainerus de Porto a Cividât; 1466 Cainer a Dartigne; 1573 Zuan di Vignut Cayner de Malazump; intal 1528 Girolamo Cainero “Dominiciano” notaio di Udine.
MIZZAU
Cognon tipic di Bean, in comun di Codroip. Si pues pensâ che al vegni di un non par todesc di un paîs no par fuarce logât intun lûc gjermanofon: intal Imperi asburgjic, i paîs che a jerin in Slovenie, Cechie, Slovachie e v.i. a vevin la traduzion par todesc. Il paîs però, no vin rivât a individuâlu. Si cjatilu numerôs a Bean za ae fin dal Cuatricent in formis variis: Mizau, Mizao; Mizaum; Mizanno; Mizzau. Par esempli: 1496 iuxta campum rectum per Colaum Mizaum de Beano.
ROSSIT (ROSSITTI, ROSSITTO)
Diminutîf di ros, il colôr: al è une vore probabil che al vegni duncje di une carateristiche fisiche di persone. Intal 1337 a Spilimberc: post domum dominae Borgae iuxta domum Jacobi dicti Russitto de Raussetto. La forme Rossit si cjatile a Pordenon intal 1545: Tomaso q. Ser Pietro Rossits detti del Sal.
TROST
Si lu cjate des bandis di Gurize: 1722 Andrea Trost decano di Santo Vitto di Vipacco; 1722 Thomaso, Filippo, Gioseff e Urban Trost, vignaioli in Santo Vitto. ❚


text:
A TU PAR TU. Ce che a disaressin dal Friûl di vuê, chei che a àn fat la sô storie. Confession agnostiche (pre Toni Beline)
Pre Toni Beline (Vençon 1941 – Visepente 2007), al è stât un dai plui libars pensadôrs che il Friûl al vedi mai vût. Inteletuâl di gran fate, polemist, scritôr, poete, gjornalist, furlanist convint e tradutôr in lenghe furlane, daspò de cetant dure, dibatude e dolorose esperience dal ‘Seminari - che e segnarà in maniere fuarte la sô vision de Glesie e dal Mont - al à tacât a dì messe tal 1965. Al à pandût il so savê, la sô profonde umanitât e il so spirt critic in cetantis glesiis, tant che a Codroip, a Val, a Rualp e a Visepente, là che la muart lu à puartât vie un vincjetrê di Avrîl, sul cricâ de Vierte, intant che al cjaminave pe strade: metafore di une esistence dedicade al popul, intindût tant che “la int”, fûr di ogni cubie e ben lontan dal Palaç, là che la liturgjie e devente burocrazie, votât tal sens di une imitazion di Crist che no podeve mai fâ di mancul di tignî presint l’om, cun dute la sô miserie grivie e la sô bielece sflandorose. Se la sô opare principâl e la sô plui grande fadie in fat di studi, dedizion e sfuarç linguistic e je considerade, a reson, la grande traduzion in lenghe furlane de Bibie, condividude in colaborazion cun Pre Checo Placerean, la sô “Fabriche dai Predis”, là che al descrîf cence censure il clime scjafoiant dal ‘Seminari Arcivescovîl di Udin, e à fat il scjas plui grant, tant che la Curie no à permetût l’Imprimatur. Pandude in forme clandestine, la opare e je deventade un libri cetant popolâr, in dì vuê un dai plui lets in Friûl, ispirant ancje plui di cualchi rapresentazion seniche e teatrâl. Grande vôs di Glesie Furlane, che e à curade une preziose golaine dai siei scrits, pre Toni al à pandût il so pinsîr in libris di grandissime profonditât teologjiche e filosofiche. Lis predicjis e lis letaris, publicadis di Glesie Furlane, a restin forsit l’esempli plui biel di scletece e di stîl dal lôr autôr. ❚
……………………………………..
Cuant che mi met in zenoglon sul scjalinut di len, il confessionâl al tache a criçâ di dutis lis bandis. Tant che mi pâr che si fracassi di chi a un moment. “Miôr che o ledin a confessâsi cjaminant”, mi dîs la vôs che e ven fûr dal gabiot e, vierte la tende, il confessôr al cuche par rindisi cont di cui che al à denant. “Pre Toni, par me al larès ancje miôr. No soi propite chi par confessâmi. Che a son agnorums che no pratichi, anzit o clopi su pe strade dal dubi, e no savarès nancje di ce bande scomençâ”. Chest predi assetic, cui voi profonts, mi cjale come che o fos un puar biât, e cun ogni probabilitât al à ancje reson: “Lis olmis di Diu a son misteriosis. E il crodi al è fadie. Viodistu, la Fede no je mighe un lat in polvar, un omogjeneizât di supâ. A son daûr a fâle deventâ une panade lamie, chei curiâi che si preocupin dome di une liturgjie simpri plui puare di anime. Ma i siei savôrs, chei vêrs, i siei profums, a vadin cerçâts cun pazience. Crodimi, ti vûl une vite par coltivâle. Tacant de contemplazion de nature. De sô bielece”. O jessìn fûr dal Domo di Vençon e o resti stranît. L’Autun al somee che i dedi reson, cui siei colôrs cussì sclarîts tal frêt de sere. “Dentri a cjantin jespui. Fûr il mont al cjante Diu”. O ai simpri pensât che pre Toni al fos un mistic. Un di chei predicjadôrs medievâi che no si contentavin de contemplazion o dal studi, ma a sintivin fuarte la bisugne di scrivi letaris, di criticâ il podê, crudêl e inflacjît, di pandi il verbum de Veretât, simpri. E la fuarce di cheste considerazion mi sburte a fâi une domande fuarte, secje, che di un pôc mi stice la cussience: “Di tant che o vês scrit, mi pâr di cjatâ la vuestre anime soredut tes letaris. Là che si pues gjavâ fûr il vuestri pinsîr plui fresc, imediât, tes relazions cun inteletuâi, cui scritôrs, politics, vescui, altris predis, int di ogni dì. Al nas il ritrat di un Friûl, dissegnât di anade in anade, cu la sô bielece ma ancje cui siei tancj intrics, lis contradizions, i siei erôrs. No mi pâr che in dì di vuê e sedi une vôs compagne ae sô, buine di interpretâ, di aprofondî la societât de nestre Patrie, e ancje cul coraç di patafâle cuant che a son robis che no vadin ben, e che no funzionin. Ce staial sucedint al nestri Friûl?”. L’aiarin al è frescot, e il scûr al sbrisse ben planc jù pe mont. Dome la ponte di aur dal tor e robe l’ultin lamp di soreli, e e lûs come che e fos un fâr piât dongje dal Tiliment. “Bon, il sfuei là che tu scrivis ancje tu e o ai scrit ancje jo, ven a stâi La Patrie, mi par avonde pevarin. Ma tu âs reson tu. No viôt tancj altris presidis di pinsîr libar ator pal Friûl. Gjave cualchi rassegne culturâl tignude sù cu la passion di chei che i crodin, cence spietâsi nuie di nissun. Come chei di Vilecjaze, che ogni an ti inventin percors gnûfs, di Invier come di Istât. O la Radio libare dai furlans, che e prove, che e misclice, che e sperimente. E cjale soredut i zovins, la vere grande sperance e la scomesse plui riscjose. Il vêr probleme al è che no mi pâr che e esisti une scuele di pinsîr critic par furlan. Alc al sta vignint fûr in politiche, sul cont de autonomie. Un laboratori che mi plâs, no dome pai contignûts, dal sigûr in linie cun ce che o ai simpri sostignût. Ma ancje parcè che finalmentri al è trasversâl, al tire fûr il sens profont di une apartignince, cence colôrs e ideologjie. E in plui, mi plasin lis robis che a nassin di une esigjence di studi e di aprofondiment. E dut chest mi sta ben. Ma il rest? Mi pâr che il sociâl al resti cence vôs e cence rapresentance. Par no fevelâ po de culture. Pussibil che dut al vadi ben? Baste no scrivi une recension tristute, tignîsi in buine cul siôr assessôr, no impaçâsi di nuie e cun nissun. Ognidun cul cjâf bas sul so agâr. E magari barufâ par zelosie, o parcè che te graduatorie dai finanziaments no si è intune posizion privilegjade. Bisugnarès fondâ une culture che no sedi sierve di nissune cjadree, di nissun paron. Che e fondi la cualitât no sui becins che i vegnin di cualchi amì in Provincie o in Regjon, ma suntun spirt san, su la voie di cirî une leture dal mont simpri gnove, mai strache di fâ domandis e soredut mai stufe di cirî une rispueste”. Chei dal jespui a àn cuasi concludût. Si sint il cjant par furlan, cussì antîc e cussì fuart che ancje lis pieris dal Domo a parin gjoldi di tante bielece. “Pre Toni, e la assoluzion?”. Dongje, il Tiliment al pâr che al cjanti ancje lui. ❚
Angelo Floramo


text:
Il tradutôr
Il prin ospit di cheste gnove rubriche di “traduzions di autôr” al è Raffaele Serafini, vincidôr dal ultin San Simon di Codroip cu la racuelte di contis “Soreli jevât a mont”, che e met dongje storiis, lûcs e personaçs furlans cun sugjestions dal folclôr gjaponês, voltant in marilenghe ancje cualchi haiku dai grancj mestris de poesie niponiche. L’autôr, che l’an passât al à vût publicât ancje la racuelte “Contis di famee”, al scrîf par talian e furlan (il ricognossiment plui resint al è tant che finalist al Premi Scerbanenco di Lignan), al à un Master par insegnâ in lenghe furlane, ancje se par solit al lavore come professôr di materiis economichis intes scuelis superiôrs. In tal web al è ben cognossût tant che l’Ostîr di Contecurte, il pont di riferiment virtuâl pe narative curte in lenghe furlane. ❚


text:
Contâ il mont e fâ marketing par furlan
Un libri par talian, ma che al fevele des potenzialitâts de lenghe furlane: L’efficacia della comunicazione di marketing in lingua friulana e al da cont de metodologjie e dai risultâts di une ricercje in cont dal ûs de lenghe furlane te comunicazion e te promozion comerciâl.
Al è stât metût adun di Franco Rosa cu la colaborazion di Michela Vasciaveo e Federico Nassivera.
Dai dâts tirâts dongje al salte fûr che il furlan ur da valôr ai prodots, in particolâr tal setôr agroalimentâr, che tancj di lôr a ricognossin e a presein la tipicitât e la cualitât dai prodots stes propit daûr dal ûs de lenghe tai nons e te comunicazion. A son ancje chei che a àn un prejudizi negatîf viers de lenghe o che a son indiferents, ma a son une vore di mancul.
Uniche pecje, la part introdutive che e somee jessi stade fate cun plui premure, cun definizions e comparazions che no convincin masse, a tacâ de nozion ambigue di “lingua locale”, che e je une peraule clâf di dut il libri. Informazions in rêt: www.forumeditrice.it. (M. St.) ❚